text
stringlengths 248
25.3k
| label
stringclasses 10
values |
|---|---|
Майя Бывальцева Россилэсь сборнойзэ Рио-де-Жанейроын Паралимпи шудонъёсы пыриськонлэсь палэнтӥзы. Сыӵе пуктэт кутӥз Калыккуспо паралимпи комитет. Солы инъет луиз Допинген нюръяськонъя дунневыл агентстволэн Ричард Макларенлэн кивалтэмез улсын ужась эрико ӧриезлэн докладэз, ивортэ «Российская газета». «Макларенэн ортчытэм эскеронъёслы йылпумъянъёсын ми трос дыр ӵоже ужамы, Росси палэз кылзӥмы, но со аслэсьтыз шонер луэмзэ тукыны ӧз быгаты. Россиысь Паралимпи комитетлэсь ёзчи луонзэ ми огдырлы дугдытӥськомы, озьыен, Россилэсь сборнойзэ Паралимпи шудонъёсы ум лэзиське», — вераз пресс-конференциын комитетлэн кивалтӥсез Филипп Крэйвен. Докладъя, Россиысь паралимпиецъёслэн ӧжытсэ 35 положительной допинг-пробаоссы2011-тӥ но 2015-тӥ аръёс куспын ышизы. Соин сэрен 2014-тӥ арын Сочиын Паралимпиае пыриськем спортменъёслэсь басьтэм вань допинг-пробаосты выльысь эскерыны чакламын. Калыккуспо паралимпи комитетлэсь пуктэтсэ палэнтыны курыса, Россия Спортъя арбитраж судэ вазиськиз. Сое эскерыны 21 нунал вань. Рио-де-Жанейрое Удмуртиысь мыныны кулэ вал велосипедистъёс Сергей Пудов но Арслан Гильмутдинов, ӝӧквыл теннисэн шудӥсь Надежда Пушпашева. Тодэ вайытом, допинген сэрен Россилэсь сборнойзэ Олимпи шудонъёслэсь но палэнтыны выризы. Озьы ке но, тросэз спортсменъёс быгатӥзы Бразилие мыныны. Удмуртилэсь Шудонъёсы пырисько гимнаст Давид Белявский, ыбылӥськись Дарья Вдовина но велосипедист Сергей Шилов. Паралимпи шудонъёс Рио-де-Жанейроын ортчозы 7-тӥысен 18-тӥ куарусёнозь. Тегъёс: Спорт Паралимпиада Бразилия Рио-де-Жанейро | Спорт |
Майя Бывальцева Удмуртиысь гурт возёсъя министерство элькунысь агропром удыслы ӧнерчиосты дасянэз выль сямен радъяны кичӧлтэ. Та ужпумез Россиысь кооперацияя университетлэн Ижкарысь ёзэтаз ортчем пумиськонын 17-тӥ оштолэзе ӝутӥзы. Кенешонэ пыриськизы улосвылысь дышетонъя но тодосъя министерстволэн, гурт удыслы ужасьёсты дасясь вылӥ но шоръёзо дышетсконниослэн ыстэм муртъёссы. Пумиськонэз ортчытӥз гурт возёсъя но сиён-юонъя министрлэсь ужзэ быдэсъясь Ольга Абрамова, ивортэ удысэтлэн пресс-службаез. Удмуртиысь гурт возёсъёсын ӧнерчиослэн но быгатонлыко ужасьёслэн тырмымтэзы туж юн шӧдӥське. Шоръёзо ӧнер дышетсконниос арлы быдэ 3 сюрс пала ӧнерчиосты потто, кун соослы одӥг пол висъяськись мерлыко тыронъёс сётэ, озьы ке но, егит ужасьёсты гуртэ кыскыны но кельтыны уг луы. Вылаз ик егит ӧнерчиосты ӟечлыко дасян ласянь шугъяськонъёс вань, солэн мугез практика тырмымтэен герӟаськемын. Ужпӧре лыктыса, соос ӵемысь уг тодо, кызьы ужаны туала техникаен. Нош али гурт удысысь тросэз ӧръёс ивортодэт технологиос, цифровой сӧзнэтъёс вылэ пыкисько. Соин ик дышетон радлыкез ужын кулэяськонъёсъя тупатоно. Дышетон гурт понна локомотив луыны кулэ Ольга Абрамова, Удмуртиысь гурт возёсъя но сиён-юонъя министрлэсь ужзэ быдэсъясьМинистерство техникумъёсын но колледжъёсын дуальной дышетон (теория - дышетсконниын, практика - ужан интыын) амалэз пыӵатыны, студентъёслэсь ӵектонъёссэс гурт возёсъёсын быдэсъяны но Россиысь улосвылъёсын но мукет кунъёсын студентъёсын вошъяськыны дэмла. Та дыре пӧртэм удысъёсысь егит ӧнерчиос куспын улосвыл вожвылъяськон ортчытъянъя валатэтэз (положениез) дасян мынэ. Вормисьёсты Россиысь но кунгож сьӧрысь азинлыко возёсъёсы дышетскыны лэзьылозы. Дышетсконниослэн мукет улосвылъёсын но кунъёсын валче ужан опытсы вань: вуоно аграрийёс Финляндие, Швейцарие стажировкае ветло, практиказэс Москва, Свердловск улосвылъёсын ортчо. Кенешонэ люкаськемъёс кунгож сьӧры нырысь ик кутскись егит ӧнерчиосты ыстылыны ӵектӥзы. Сюлмаськонъёс сярысь вераса, пумиськонэ лыктэмъёс соосты сэрттон-пертчон амалъёсты но дэмлазы: дышетсконниослэсь вужмем ваньбурзэс выльдон понна выль машинаосты лизинг амалэз кутыса басьтоно, студентъёслы практиказэс ортчон понна инъет луись возёсъёсты пусъёно но нодъясьёсты юнматоно, гуртлэсь кулэяськонъёссэ валан понна вакансиосъя банк кылдытоно, нимысьтыз тупанкылъёсъя дышетонэз паськытатон понна егит ӧнерчиослы мерлыко тыронъёслэсь быдӟалазэс выльысь учконо. Озьы ик рабочей ӧнеръёслэсь данзэс будэтон сярысь но вунэтоно ӧвӧл, нош со понна егитъёслэсь «капчи уждун» сярысь малпанъёссэс сӧроно. Нимысьтыз саклы висъязы дышетсконэз азинтонлы. Ваньзы соглаш луизы, шоръёзо ӧнер дышетсконниез йылпумъясьёслы дышетсконзэс вузын 2-тӥ, 3-тӥ курсысен азьланьтыны луонлык сётоно шуыса. Озьы ик студентъёслэн ӧнеръя быгатонлыкъёссэс возьматон экзаменъёсазы вуоно ужсётӥсьёсты ӧтьылыны ӵектӥзы. Удмуртиысь дышетонъя но тодосъя министерствоысь ӧнер дышетонъя но тодосъя ужъюртъёсъя ёзэтлэн кивалтӥсез Александр Килин верамъя, WorldSkills кабесъёсъя (стандартъёсъя) экзамен 2019-тӥ арысен йылпумъян кун аттестацилэн выль амалэз луоз. Уваысь удысужлыко колледжысь вить студентъёс эскерон вылысь таяз арын ини со экзаменэз сётозы Александр Килин, Удмуртиысь дышетонъя но тодосъя министерствоысь ёзэтлэн кивалтӥсезлэн воштӥсезОльга Абрамова оскытӥз, вань верам ӵектонъёсты гурт возёсъя министерство рос-прос эскероз. Тегъёс: Дышетон Ижкар студентъёс Удмуртия гуртвозёс | Гурт возёс |
Анжелика Тихонова корреспондент Вуись шутэтскон нуналъёсы Удмуртиын куазь сӧриськоз. Кӧснуналэ, 30-тӥ южтолэзе, нуназе тӧл секундскын 15-20 метрозь кужмояса пельтоз. Со сярысь улосвыл Гидрометцентрлэн пресс-службаез ивортэ. Ӵуказеысен куинь нуналлы куазь сӧриськоз – лымы но зор вуозы; кӧснуналлэн кыкетӥ ӝыныяз золгес зороз Удмуртиысь Гидрометцентрлэн пресс-службаезАрнянуналэ зор-кот усьыны кулэ ӧвӧл, но тӧл секундскын 9-14 метре пельтоз. Куазь пуксёнэ, 2-тӥ оштолэзе, тупатскоз шуыса чаклало. Вирнуналэ нуназе 9 градусозь шуныт луоз ини. Тегъёс: Ижкар Гидрометцентр Удмуртия инкуазь тулыс | Инкуазь |
Майя Бывальцева Вылӥ технологиосъя эмъюрттэт сётыны Удмуртилэн коньдэтысьтыз та ар пумозь 50 миллион манет ватсалозы. Элькунысь клиникая но диагностикая центре вуылыкуз сыӵе пумкылъян кутӥз улосвыллэн тӧроез Александр Соловьёв, ивортэ элькун кивалтӥсьлэн пресс-службаез. Удмуртиысь кивалтэт но Россиысь тазалыкез утёнъя министерство куспын юнматэм тупанкылъя, улосвыл коньдэтысь со понна 53 миллион 100 сюрс манет висъязы, федерал казнаысь — 11 миллион 57 сюрс манет. «Валамон, тросгес кулэ вылэм. Пумиськонъёсмы дыръя тӥляд эмъюртысьтыды кивалтӥсьёс но со юанэз ӝутылӥзы», — вераз Удмуртилэн тӧроез. Александр Соловьёв Удмуртиысь тазалыкез утёнъя министерствоез озьы ик куриз кенешон дасяны. Отын эмъюртлэн но Эм утетъя улосвыл фондлэн кивалтӥсьёсыныз РКДЦ-ын вылӥ технологиосъя эмъюрттэт сётонлэсь быдӟалазэ будэтон сярысь вераськозы. Со понна луонлыкъёс вань: тӥрлык но, быгатӥсь ӧнерчиос но, сыӵе операциослы кулэяськон но. Клиникая но диагностикая элькун центрын инфарктэн адямиослы хирурги юрттэт сётон, валтӥсь эмчилэн Сергей Рящиковлэн верамезъя, таяз арын нырысетӥ паларын 10 поллы будӥз. Со инфарктлэсь кулон учыръёсты эмъюртын 30 процентлы кулэстыны луонлык сётӥз, нош Удмуртиын вирберган сӧзнэт висёнъёс сэрен улонысь кошкон учыръёсты — 7,8 процентлы. Оглом верано ке, вирберган сӧзнэт висёнъёс сэрен кулон учыръёс элькунын 2016-тӥ арын берло 24 аръёс ӵоже тужгес ӧжыт пусъемын — 100 сюрс улӥсьёслы 557,6 учыр (Россиын шорлыдын — 635,5: Приволжск федерал округъя — 642,7). Тегъёс: Мерлык Тазалык Ижкар Удмуртия Тазалыкезутёнъяминистерство АлександрСоловьёв тазалыкезутён | Тазалык |
Туспуктэм: Руслан Нуриахметов Наталия Сильвестрова 21-тӥ тулыспалэ, Анай кыллэн калыккуспо нуналаз, Ижкарын Калыкъёслэн эшъяськон юртазы «Уроки родного языка» фестиваль-практикум ортчоз. Мылкыд карисьёс элькунын улӥсь калыкъёслэн анай кылъёсынызы тодматскыны быгатозы. Со сярысь ужъюртлэн пресс-службаез ивортӥз. Ужрад улсын 12 кылъёсъя 36 пичи урокъёс радъяськозы Фестивалез 14 часын усьтозы. Удмурт, ӟуч, бигер, пор, бесерман но иврит кылъёсъя урокъёс 14 час 30 минутэ, 16 часын но 18 час 30 минутэ ортчозы. Армян, азербайджан, узбек, чуваш, корей но грек кылъёсын тодматскыны 16 час 30 минутэ но 18 часын луоз. Урокъёсы пыриськон понна гожтӥськыны кулэ. Тодэ вайытом, дунне вылысь куд-ог кылъёс сярысь тунсыко но паймымон фактъёсты азьвыл дасям материалысьтымы тодыны быгатоды. Тегъёс: йӧскалыклулчеберет Мерлык Калыкъёслэнэшъяськонюртсы Ижкар Удмуртия праздникъёс | Лулчеберет но туризм |
Туспуктэм: Алексей Арзамасцев Наталия Сильвестрова 28-тӥ коньывуонэ Удмуртиын пильмо луоз, уйин зор но лымы усьыны кулэ ӧвӧл, нуназе кӧня ке, интыосын золгес лымыялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл шундыӝужан палась секундскын 7-12 метре пельтоз. Омырын уйин -4…-9, нуназе 0…-5 градус луоз. Сюресъёс вылын йӧвалег, интыосын лымы вӧлдэт. Омыр зӥбет луло узвесь юбоя 746 миллиметр луоз, омырлэн мускытлыкез — 82 процент. Тодэ вайытом, Удмуртиын шутэтскон нуналъёсы тӧло но лымыё куазь луоз. Тегъёс: куазь Удмуртия | Инкуазь |
Туспуктэм: Майя Бывальцева Майя Бывальцева Сю кылэз тодэм – сю визь кадь. Та лэчыткыл туннэ гинэ малпамын ӧвӧл, но анай кылъя дышетӥсьёс, йӧскалык лулчеберетэз утён ӧрын ужасьёс солэсь зэмлыксэ школаын дышетскисьёслэн анай-атайёссылы выльысь но выльысь валэктоно луо. Со пумысен ивортодтъя «Удмуртия» агентстволэн редакторез Ижкарын «Этнокультурной образование: валтӥсь ужан ӧръёс но выль ужпумъёс» калыккуспо конференцие лыктэмъёсын вераськиз. Грак ёросысь Вылӥ Эра шор ёзо школаысь удмурт кылъя но литературая дышетӥсь Елена Макарова но покчи классъёсты дышетӥсь Раиса Черемных пусйизы, туннэ анай кылэз дышетон понна ваньмыз вань – учебникъёс, дышетон пособиос, методичкаос но, компьютер тӥрлык но. Но пиналъёс ӟучен вераськыны тыршо, чылкак удмурт семьяосын но. « Уг тунсыкъясько удмурт кыллэн историеныз, удмурт сямъёсын, йылолъёсын. <…> Удмурт кылэз мултэс предметэн лыдъяло, хотя, удмурт кылын, мынам малпамея, чик секыт ӧвӧл кадь, англи кылэз ведь номыр ум шуиське, немец кылэз но озьы ик дышетӥськомы. Нош удмурт кылъя анай-атайёс сыӵе ваментӥсько, пумит карисько. Мон соизлы паймисько. Удмурт кылэз яратымтэ ужпум бордын только анай-атай янгыш, мынам малпамея » Елена Макарова, Грак ёросысь Вылӥ Эра шор ёзо школаысь удмурт кылъя но литератуаря дышетӥсь Раиса Черемных верамъя, классысьтыз 16 пиналъёс пӧлысь витез-куатез гинэ семья пушказы удмурт кылын верасько. Бен, пӧлазы вань суро семьяос, угось вӧзазы пор гуртъёс. Но чылкак удмуртъёс но пиналъёсы понна анай кыл чотын дышетыны ӟуч кылэз быръё. Анай-атайёсын кенешон дыръя котьку юан ӝутске: малы кулэ удмурт кыл, сыӵе со секыт, дышетыны секыт, пиналъёсмылы юрттыны ум быгатӥське. « Кызьы соослэн, удмурт кылын вераськыса, (юрттэмзы – ред.) уг луы, паймисько куддыръя. <… > "Родной русский" программаез секытгес, кыкетӥ классын ик мон кӧня верай со анайлы, кудӥз "родной русский" бырйиз. Нылпиез но шуэ ни, "у них так легко, но у меня мама выбрала". Солэн аслаз удмурт кылэз дышетэмез потэ ни, отын программа капчигес, со сое валаса мынэ, со параллельно дышетэ, одӥг урокын пуке бере » Раиса Черемных, Грак ёросысь Вылӥ Эра шор ёзо школаысь покчи классъёсты дышетӥсь Дышетскон ар ӵоже пиналъёс кыстӥсько, дышо. Но каникулъёс ӵоже ваньмыз вунэ, тани выль дышетскон аре ваньзэ вылыьсь кутсконо луоз, шуэ Раиса Черемных. Школаын предмет чотын анай кылэз дышетонэз анай-атайёс быръё бере, нырысь ик соосын ужаны тыршо Комиын но. « Мон малпасько, анай-атайёслы валэктонын мер огазеяськонъёслэн бадӟым интызы, тросгес анай-атайёс мед валалозы шуыса асьсэлэсь кылкутонзэс, исторической, культурной кылкутонзэс, пиналзылы школаын дышетыны кылэз быръемзы понна » Мария Кузьбожева, «Коми велӧдысь» (Коми дышетӥсь) огазеяськонлэн правлениезлэн кивалтӥсез Туала дышетскисьёслэн анай-атайёссы – со егитъёс, соос ӧжыт лыдӟисько, телевизор уг учко, но туж трос дырзэс висъяло мерлыко вотэсъёслы, шуэ Мария Кузьбожева. Соин ик вотэсын вазиськон-постъёс поттало, кнешон-ченгешонъёс радъяло. « Вал вакыт, со кемалась ортчиз ни, куке коми кылэз школаосын дышетон пумысен туж уродъясько вал. Али ми со уродъяськонэз мерлыко вотэсъёсын ум шӧдӥське ни, со луысал ке, потысал ни. Та тодметэз школаын дышетон шоры анай-атайёс умойгес, валса учко ни » Мария Кузьбожева, «Коми велӧдысь» (Коми дышетӥсь) огазеяськонлэн правлениезлэн кивалтӥсез Егитъёслэн «Ми» огазеяськонзы пӧртэм лулчеберет ӵектосъёс пыр коми кылэз егитъёс пӧлын вӧлмытэ. Ульчаын, транспортын, калыко интыосын Сыктывкарын, кылсярысь, коми кылын тросгес вераськыны кутскизы, сое ваньзы пусъё, вераз Мария Кузьбожева. Валамон, туж тросэз потэ тӧрлык ёзэсъёслэсь, пумкылъянъёс кутӥсь муртъёслэсь но, шуэ Комиысь куно. Солэн верамезъя, соослы удалтӥз: элькунысьтызы министерство ужпум пуктэ школаосын коми кылэз дышетон медаз кулэсмы шуыса. Соин ик министерство но мер огазеяськонъёс ӵошен анай-атайёс пӧлын валэктон уж нуо. Озьы ик школаен кивалтӥсьёслэн ужпум мылкыдзы бадӟым инты басьтэ, мар соос верало анай-атайёслы. Сои ик йӧскалык огазеяськонъёслэн азьветлӥсьёссы котькуд тулыс, куке анай-атайёс дышетоно кылэз бырйыны кулэ, школаосы кенешонъёсы ветло. Тодэ вайытом, калыккуспо конференци 26-тӥ гудырикошконэ ортчиз. Отчы Удмуртиысь, озьы ик Россилэн дасо пала улосвылъёсысьтыз дышетӥсьёс но тодосчиос пыриськизы. Со сяна, вераськон борды онлайн амалэн итӥськизы Италиысь, Венгриысь, Таджикистанысь, Узбекистанысь ӧнерчиос. Тегъёс: Дышетон дышетӥсьёс удмурткыл Удмуртия | Дышетон но тодос |
Туспуктэм: Удмуртиысь тӧролэн но кивалтэтлэн пресс-службазы Майя Бывальцева Ижкар – Вотка сюреслэн люкетаз огез бӧрсьы мукетсэ чуръёсты ворсанэз 22-тӥ толсурысь 13 часозь азьланьтӥзы. Со сярысь Удмуртиыссь тӧролэн но кивалтэтлэн пресс-службазы ивортӥз. Куазь урод луэмен сэрен машинаослэсь секаталазэс но быдӟалазэс асэрказ мертась тӥрлык пуктон ужъёс ӝегазы. Мынон-ветлонэз светофор радъялоз. Тодэ вайытом, ужъёсты 20-тӥ толсуре ӝытаз йылпумъяны кулэ вал. Тегъёс: Удмуртия сюресъёс Ижкар Вотка | Авто |
Туспуктэм: Руслан Нуриахметов Анжелика Тихонова корреспондент 2022-тӥ арын гужем кутсконысен Удмуртиын 12 арлыдоос выйизы ни – 1 кышномурт но 11 воргоронъёс. Тужгес пиналэзлы 24 арес вал, нош шоро-куспо арлыдзы – 43 арес. Адӟисьёслэн верамзыя, 70 процентэз быремъёс вуэ юэм йырын пыризы. Со сярысь элькунысь тазалыкез утёнъя министерстволэн пресс-службаез ивортӥз. « Элькунын пӧсь куазь возиське, соин ик ву дурын кышкытлыклэсь утиськонлы бадӟымгес саклык висъяны косӥськом. Ву дурын шутэтскон учырын нырысь ик курытсэ юон сярысь вераськон. Йырез ыштоно ӧвӧл, адями тросгес юыны шедьтӥз ке, вулы матэ ӧвӧл ни ветлоно. Нош анай-атайёс, песянайёс, песятайёс, вань калык понна валтӥсез - нылпиосты чаклано. Соосты ӧжытлы но син азьысьтыды ыштылоно ӧвӧл. Пинал пылаське ке, вӧзаз луоно » Алексей Анохин, Удмуртиысь пичи пыжъёсъя валтӥсь кун инспектор Элькун наркодиспансерысь валтӥсь эмчи Алексей Школяр вераз, маин кышкыт луэ юэм йырын пыласькон: - пӧсь шунды шорын курыт юонъёсты юон вирез напгес карыны, вирзӥбетэз ӝутыны, сюлэмез золгес жугиськытыны быгатэ. Со инсульт но инфаркт луонлы кышкытлык кылдытэ; - ӟырдам вылтырын кезьыт вуэ пырон мугорлы стресс луэ, нош курыт юэм муртлы – кык полэс стресс. Температура шуак воштӥськонлы дась луисьтэм муртлэн «холодовой» реакция луыны быгатэ. Сыӵе дыръя вирсэръёс син куспын коскало; - кудӟем йырын кышкытлыкез валамысь дугдоно – адями, кужымзэ лыдэ басьтытэк, туж кыдёке вуэ пырыны быгатэ; - умой уясьёслэн но юэмзы бере координацизы сӧриське: ӝог вырӟемзы уг луы, шокан радзы сураське, соин сэрен вуэн воньдыны быгато; - мугоре сюрем этанол сэрен адями кынмемзэ уг шӧды, кезьыт вуэ пырыса, температуразэ уг вала. Тодэ вайытом, 9-тӥ пӧсьтолэзе Удмуртиын пӧртэм интыосын ньыль мурт выйиз. Нош солэсь азьвыл Кияса ёросын куать аресъем нылпи ву улэ кошкиз. Тегъёс: Удмуртия шуръёс тымет гужем Тазалык | Тазалык |
Майя Бывальцева Туннэ, 14-тӥ толшоре, удмурт калыклэн дано пиез Кузебай Герд вордскем дырысен 122 тырмиз. Югдытӥсез, гожъясез, мер но политика улонысь азьветлӥсез буре ваён ужрадэ ивортодэтъя «Удмуртия» агентстволэн корреспондентэз но ветлӥз. Кузебай Гердлэсь 122-тӥ вордӥськем унналзэ пусйизы Ижкарын Кузебай Гердлэн Ижкарысь синпелетэз доры удмурт азьветлӥсьёс, Герд нимо йӧскалык гимназиын дышетскись пиналъёс, Удмуртилэн мер улонысьтыз тодмо адямиос лыктӥзы. Кызьы вераз элькунысь Кун Кенешлэн тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧриезлэн кивалтӥсез, Вань удмуртъёслэн «Удмурт Кенеш» огазеяськонзылэн тӧроез Татьяна Ишматова, берло аръёсы калыкез та ужрадэ ӧтёно ӧвӧл ни – нуналзэ ваньзы асьсэос тодо но буре ваёнэ лыкто. Котькуд вылез ар Кузебай Гердлэн синпелетэз доры люкаськонэн, солэсь ужъёссэ тодэ ваёнэн кутске. Нош таиз уката пусйымон – 2020-тӥ арын удмурт калык, Удмуртия кунлык басьтэм дырысен 100 ар тырме, нош Герд солы кутскон сётӥсьёс пӧлын вал. Со огыр-бугыр аръёс ноку медаз берытске, секыт адӟонъёсты, кудъёсыз пыр потӥзы батыръёсмы, асьмеос ноку медаз адӟе, пусйиз Татьяна Ишматова. Со понна соосты вунэтыны уг яра. Со понна асьмеос историез вунэтыны кулэ ӧвӧл, асьме кулэ урокъёс улонысь асьмелы лэсьтыны но пиналъёслы но пыӵатыны со мылкыдэз. Сокема, кӧня ми сое тодамы возём, сокема улоз, дыр, асьме удмурт калыклэн историез, солэн улон радэз Татьяна Ишматова, Удмуртилэн Кун Кенешысьтыз ялан ужась ӧрилэн кивалтӥсез, «Удмурт Кенеш» огазеяськонлэн тӧроезЛитератураез эскерись, кылосбур тодосъя доктор, профессор Анна Зуева-Измайлова верамъя, солы ӵем дыръя лыктыло малпанъёс, нош мар карысал та нуналъёсы Герд, кин со луысал асьме вакытэ. Туннэ сое тодыны уг луы. Одӥгез тодмо – Гердлэн нимыз ноку но уз быры. Со асьмелэн гениймы. Кызьы шуиз Белинский Пушкин сярысь: Пушкин – это наше всё, асьмеос шуыны быгатӥськом: Герд – это наше всё Анна Зуева-Измайлова, литератураез эскерись, кылосбур тодосъя докторАс вакытаз тодосчи Кузебай Гердлэсь кунгож сьӧрын возиськись тунсыко ужкагазъёссэ, книгаоссэ шедьтӥз. Со пӧлын пиналъёс понна «Тулыс зор» дышетон учебниксэ, «Родильные обряды и восточнофинская колыбель» диссертацизэ, кудӥз 90-тӥ аръёс гинэ «Человек и его рождение у восточных финнов» нимын потӥз. Со асьмелэсь улонмес мукет сямен радъяны тыршиз. Татысь пеймыт сэрегъёсысь отчы, Европае, нуиз асьмеды. Кызьы со нуиз? Ӟуч кылбуръёсты удмурт кылэ берыкъяз, гожъяз асьме кылын, литературной кылэз азинтӥз. Со удмурт калыкез кужмо, быгатӥсь, визьмо шуыса лыдъяз и оскиз удмурт калыклы Анна Зуева-Измайлова, литератураез эскерись, кылосбур тодосъя докторБуре ваён ужрадэ лыктэмъёс пӧлын трос егитъёс но вал. Нырысь ик милемлы со тунсыко просветитель кадь, кудӥз трос ужаз удмуртъёсты азинтон понна, удмуртъёслы шонер сюрес валэктон понна. Соин ик, солэсь примерзэ адӟыса, ми но, удмурт егитъёс, кылдытӥськом, кылсярысь, удмурт видеолекциос, подкастъёс, турттӥськом кызьы ке но асьме калык сярысь но тросгес вераны Владислав Степанов, егит удмурт азьветлӥсьёслэн «Куара» огазеяськонзылэн кивалтӥсезСинпелет азьын вераськем бере, мылкыд карисьёс Йӧскалык музее «Удмуртия. ХХ век» адӟытонэн тодматскизы, гожъясьлэн, публицистлэсь Николай Кузнецовлэсь Кузебай Герд сярысь лекцизэ кылзӥзы. Тегъёс: Мерлык Ижкар Удмуртия УдмуртКенеш удмуртъёс КузебайГерд Йӧскалыкмузей буреваён удмуртлык КузебайГерднимогимназия Удмуртилэнкунлыкезлы100ар 100ар | Мерлык |
Майя Бывальцева Россилэн азьмуртэз Владимир путин Ижкаре пуксёнэ, 27-тӥ инвожое, лыктоз. Кун кивалтӥсьлэн пресс-секретарез Дмитрий Песков вылэ чӧлскыса, со сярысь ивортэ «Интерфакс». Азьвылгес Песков вераз вал, Владимир Путин Удмуртие инвожо пумозь вуылоз шуыса. Кун Кивалтӥсьлэн лыктонэз оборонно-промышленной огъет ужпумъёсын, озьы ик Удмуртилэн тӧроезлэсь ужзэ огдырлы быдэсъясьлэсь Александр Бречаловлэсь ужамзэ эскеронэн. Тодэ вайытом, Россилэн азьмуртэныз «меӵак линия» дыръя Владимир Путинлы куашкан калэ вуэм юртын улӥсьёсты выжтон дыр пумысен юан сётӥз Ижкарын улӥсь Анастасия. Кун кивалтӥсь югдурез эскерыны оскытӥз. Матысь дыре Удмуртие вуылоз, но кышномуртлэн юртаз пыралоз шуыса вераз. «Дырез дасо аръёслы выжтон чик кельыштэм. Мон пырало тӥ доры», — вераз Владимир Путин. Тегъёс: Политика Мерлык Ижкар ВладимирПутин Удмуртия оборонаянопромышленностьяогъет АлександрБречалов | Политика |
Туспуктэм: Надежда Максимова Шарканысь шаертодонъя музейын удмурт кылын гожъяськись нылпиос понна «Толсур пумиськонъёс» ортчизы. Отчы ёросысь пинал гожъяськисьёс пыриськизы. Таӵе пумиськонъёслы кутскон сётэмын вал 1998-тӥ арын ёрос газетэн, «Удмурт кенеш» огазеяськонлэн ёрос ёзэтэныз но Нылпи творчествоя юртэн ӵош. Со дырысен гожъяськись пиналъёсты арлы быдэ люкало шулдыръяськонэ. Та дыр куспын толсур пумиськонъёс пӧртэм интыосын ортчылӥзы ни. Школаос но пумиталлязы, Тол Бабайлэн усадьбаяз но вуылӥзы. Берло кык арзэ ужрад Шарканысь шаертодонъя музейын ортчиз. Ляльшур, Вортча, Кыква, Сосновка, Мувыр, Карсашур, Пороз но Быги школаосысь нылпиос пыриськизы ужрадэ. Туэ пумиськон сӥземын но герӟамын вал журналистикаен — «Кин со журналист?» Пиналысен ӧд ке будэтыны аслыд кивоштӥсь, берло сое шедьтыны секыт луоз. Гожъяськыны, гожъяськонэз яратон мылкыд пыӵатоно пичиысен. Пиналъёсты ньыль командалы люкизы — котькудаз кык школаосысь дышетскисьёс. Вить ужъёс-заданиос дасямын: вакчи кылбур гожтоно — «Луысал ке мон дракон…», дась сётэм текстлы йыръян малпано, интервью басьтоно, одӥг кадь букваен кутскись кылъёслэсь пичиак ивор дасяно, туспуктэмъёслы ним гожтоно. Пиналъёс кыӵе ӝутскем мылкыдын ортчизы квест-шудонэз! Мастер-класс но паймытӥз нылпиосты. Музейысь ӧнерчи Лариса Гущина кивалтэм улсын выль ар кызэ ошоно шарез чеберъязы. Пиослы гинэ но уж яраз шуыса пусйизы. Вожояськон арняе пумиськизы бере, Нылпи творчествоя юртысь методист Елена Максимова, пиналъёсты круге султытыса, пуйыысьтыз бумагаосты бичатӥз, отысь гожтэмъя туэ арлы улонзэс туназы. Оскод, оло, уд, но тунсыко. Пумиськонлэн йылпумъян люкетаз квест-шудонэ пыриськемъёсты грамотаосын пусйизы, нош «Самой гожъяськись школа, самой гожъяськись пинал» ёрос конкурсын вормисьёслы таукаронъёс сётӥзы. Трос ужъёс вуизы Мувыр, Карсащур, Ляльшур школаосысь, нош пиналъёс пӧлын тросгес ужъёс ыстӥзы Ляльшур школаысь Вероника Старцева, Алёна Соловьёва, Ксения Батаногова, Мувырысь Анастасия Кондратьева. Надежда Максимова, туспуктэм авторлэн. Ивортон Шаркан ёросысь «Вестник» газетлэн «Инвис» ватсэтаз потӥз. Тегъёс: пиналъёс Шаркан гожъясьёс Удмуртия | Лулчеберет но туризм |
Туспуктэм: Иван Коновалов Наталия Сильвестрова 0+ 2024-тӥ арын Гербер элькун шулдыръяськон Шаркан ёросын ортчоз. Со сярысь Удмуртиысь Кун кенешлэн пресс-службаез ивортӥз. Куноосты 15-тӥ инвожое Быгы гурт палан пумиталозы. Гербер праздник элькунысь тужгес но бадӟым йӧскалык шулдыръяськон луэ. 2023-тӥ арын со Вотка ёросысь Пихтовкаын ортчиз но 20 сюрс пала адямиез люказ. Тегъёс: Гербер праздникъёс удмуртъёс Шаркан Удмуртия | Лулчеберет но туризм |
Майя Бывальцева Ижкарын Россилэн Кубокезлэн ньылетӥ люкетаз спринт амалэн ӵошатсконын Удмуртиысь устоез биатлонист 26-тӥ гинэ инты басьтӥз. Максим Баграшов вормисьлэсь 2 минут 9,5 секундлы кылиз но одӥгзэ мишеньзэ ворсатэк кельтӥз. 10 иськемъем спринт 11-тӥ толшоре ортчиз, ивортэ «Удмуртия» агентстволэн корреспондентэз. Элькунысьтымы мукетыз биатлонист — Максим Макаров — 41-тӥ гинэ луиз. Финиш гожез 51 спортсменъёс ортчизы. Спринтын вормиз Башкортостанысь Александр Бабчин (28 минут 39,1 секунд (0). Кыкетӥ инты басьтӥз Ханты-Манси автоном округысь Дмитрий Иванов (+17 секунд (0), Куинетӥ луиз Башкортостанысь Эдуард Латыпов (+21,8 секунд (2). 11-тӥ толшоре спринт амалын озьы ик ӵошатскозы юниоркаос но нылкышноос. Кыкетӥзэ спринтэз кезьыт куазь сэрен кӧня ке пол выжтылэмен сэрен, тренеръёслэн кенешоназы Дунневыл Универсиадае спортсменъёсты быръёнэз Ижкарын кык ӵошатсконъёслэн йылпумъянъёссыя бырйыны вераськизы. Европалэн первенствояз юниоръёсты быръёзы Удмуртилэн шоркараз ортчем нырысетӥ спринтлы но 2016-тӥ арын толсур пумын Чайковскийын ортчем стартъёслы йылпумъянъёсъя. Юниоръёслэн дуннелэн первенствоязы пыриськисьёсты быръён тулыспал пумын Островын луоз. Тегъёс: Спорт Ижкар Биатлон Удмуртия Россия | Спорт |
Анжелика Тихонова корреспондент Удмуртиысь спортсменъёс Уфаын ляб адӟисьёс пӧлын уянъя Россилэн чемпионатаз вить медаль утӥзы. Со сярысь элькунысь спортъя но адаптацияя школалэн «ВКонтакте» мерлыко вотэсысь огиназ ивортӥзы. Егор Кузьмин баттерфляй амалэн 50 метре уянын зарни медаль утӥз но со амалэн ик 100 метре уянын кыкетӥ луиз. Булат Салихов брассэн 50 метре уянын кык азвесь басьтӥз. Дмитрий Энтентеев эрико амалэн 400 метре уянын куинетӥ луиз. Уясьёсты Валентин Голиков дасяз. Ӵошатсконъёсы Россиысь 20 пала улосвылъёсысь 74 спортсменъёс пыриськизы Тодэ вайытом, Удмуртилэн командаез сӧсыръёслэн огъяросси тол спартакиадазылэн огъя зачётаз вормиз. Тегъёс: Спорт Удмуртия Россия сӧсыръёс уян | Спорт |
Майя Бывальцева 10-тӥ толшоре Удмуртиын 6 градусозь кезьыт луоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Удмуртарняе пилемо улоз, дырын-дырын ӧжыт лымыялоз, интыосын тросгес лымы усёз. Тӧл лымшор но шундыпуксён вискысь секундскын 6-11 метре пельтоз. Нуназе элькунъя -1…-6 градус возиськоз. Сюресъёс вылын букосъёс. Омыр зӥбет луло узвесь юбоя 745 миллиметр луоз, омырлэн мускытлыкез – 91 процент. Тегъёс: МЧС Удмуртия куазь | Инкуазь |
Анжелика Тихонова корреспондент Ижкарысь Ильфат Закиров нимо урамысь выль школа 1-тӥ куартолэзе усьтӥськоз. Туала куинь этажъем юрт 74 номеро школалэн огез корпусэз луоз. Со сярысь элькун тӧролэн но кивалтэтлэн пресс-службазы ивортӥз. Выль юрт 825 интылы чакламын. Отчы Ильфат Закиров нимо но Вормонлы 40 ар урамъёсын микрорайонын улӥсь пиналъёсты кутозы. Та юртын соос 1-тӥысен 8-тӥ классозь но 10-тӥ классын дышетскозы. Туннэ нуналлы 11 нырысетӥ классъёс люказы ини. Школаын инженерной, эм, социально-экономической но социально-гуманитарной ӧръёсъя классъёс усьтӥськозы. Школаын одно ик туала тӥрлык луоз: пӧртэм робототехнической бичетъёс, интерактивной ӝӧкъёс, виртуальной реальность очкиос, цифровой микроскопъёс, цифровой лабораториос, числовой программной обеспечениен станокъёс, 3D принтеръёс но сканеръёс, сюрес вылтӥ мынон-ветлон куронъёсъя интерактивной тренажёр, кадет движениез азинтон понна ыбылӥськон тренажёр. Ваньмыз со пиналъёслы котыр ласянь азинскон понна кулэ Александр Бречалов, Удмуртилэн тӧроезВыль юртын тазалыкез тупатыны интыос, спортъя но актовой залъёс вань, ватсаса тодон-валан люканы, тазалыксыя сюбегатэм луонлыкъёсын пиналъёслы дышетскыны луонлыкъёс кылдытӥзы. Школа вӧзын ик туала спорт площадка лэсьтӥзы. Выль ужъюрт котыртӥ тротуаръёс вӧлдӥзы, ватсаса тыл юбоос пуктылӥзы. Со сяна, «Пешеходный Ижевск» ӵектос улсын Ильфат Закиров нимо урамысь 18 но 22 номеро юртъёс дортӥ пыдын ветлӥсьёслы сюрес лэсьтӥзы. Пусъём, 74 номеро школаын музыкально-эстетической центр ужа. Отчы кык хор, калык инструментъёсын шудонъя оркестр, вокальной ансамбль пыро. Озьы ик спортъя секциос, кадетъёслэн движенизы азинско. Выль ужъюртэз «Образование» йӧскалык ӵектос улсын пуктӥзы. Со 617 миллион манет тыр усиз. Школалэн вань висъетъёсаз, озьы ик дышетскон классъёсын, видеокамераос но шуге-леке сюрем сярысь ивортон кнопкаос пуктӥзы. Тодэ вайытом, выль школа Сьӧлта ёросын но усьтӥськоз. Тегъёс: Дышетон Ижкар Удмуртия пиналъёс | Дышетон но тодос |
Майя Бывальцева Удмуртиысь Сергей Пудов но Арслан Гильмутдинов асьсэ классазы суй-пыдзыя сӧсыр спортсменъёс пӧлын шоссеын велосипедэн ворттылонъя Дуннелэсь кубоксэ утӥзы. Со сярысь «ВКонтакте» ивортэ элькунысь Огазеям командаосты спортъя дасянъя центр. Дуннелэн кубокез понна вожвылъяськонлэн йылпумъян люкетэз 16-19 гудырикошконэ Канадаысь Бе-Комо карын ортчиз. Отчы 18 кунъёсысь 220 пала спортсменъёс люкаськизы. 17-тӥ гудырикошконэ нимаз ӵошатсконъёсын асьме спортсменъёс быдэн зарни медаль басьтӥзы: Арслан Гильмутдинов - С2 классын, Сергей Пудов - С4 классын. 19-тӥ гудырикошконэ группаын вожвылъяськонъёс ортчизы. Пудов нош ик тужгес кужмо луэмзэ возьматӥз. Гильмутдинов таяз ворттылонын бронза медаль утӥз. Тодэ вайытом, Дуннелэн кубокез понна вожвылъяськонлэн нырысетӥ но кыкетӥ люкетъёсаз Удмуртиысь паравелосипедистъёс озьы ик медальёстэк ӧз кыльылэ. Спортсменъёсын Юрий Митриченко ужа. Тегъёс: Спорт Удмуртия сӧсыръёс велоспорт | Спорт |
Майя Бывальцева Ижысь мерлыко палаталэн кичӧлтэмезъя карлэсь вож кодзэ кылдытозы. Со улосвыллэсь шоркарзэ вож, чылкыт но ӟеч карыны юрттоз. 21-тӥ пӧсьтолэзе ужась группалэн радъян пумиськонэз ортчиз. Со сярысь Ижкар администрацилэн пресс-службаез ивортӥз. Ижкарлэн вож кодэз – со карлэн интывылысьтыз писпуосты но куакъёсты выльдонъя но возёнъя куронъёсын но дэмланъёсын сузьет Ужась группае Удмурт кун университетлэн, Ижысь техникая университетлэн, гурт возёсъя академилэн, Эскеронъёсъя удмурт федерал центрлэн ыстэм муртъёсыз пыризы. Озьы ик лэсьтӥськонъя, жилищно-коммунальной возёсъя но дыкужымъя министерство, инкуазь узырлыкъёсъя но инкуазез утёнъя министерствоысь, Удмуртиысь интывылэз азинтонъя центр, муниципал ёзъёс, кар думаысь депутатъёс итӥськизы. Экологи огазеяськонъёсысь азьветлӥсьёсты экспертъёсты сямен кыскыны чаклало. Азьмугъёсты но ужпумъёсты пусйыса, карлэн тӧроез Олег Бекмеметьев пусйиз, валтӥсез – туала будосъёсты утён, соосты йылэтон но, тодос вылэ пыкъяськыса, будосъёсты мерттонэз азинтон ӧръёсты валан. Техникая университетысь «Химия и химическая технология» кафедралэн кивалтӥсез, хими тодосъя доктор Михаил Плетнёв верамъя, адямилэн тазалыкезлы кышкытлык вайыны быгатӥсь будосъёслы азинскыны ӧвӧл сётоно, озьы ик вож интыосты возён сярысь сюлмаськоно, кылсярысь, писпуосты кулэезъя вандылыны. Солэн кылъёсызъя, «вож кодэз» пыӵатон ласянь умоен вераны луэ Лихвинцев нимо ульчаысь яблокпу аллеяез, «Зенит» стадион вӧзысь тыпы аллеяез, Гоголь нимо бульварысь бадяро сюресэз. Карлэсь вож каркассэ азинтон ласянь милям бадӟым опыт люкамын, та ласянь тодос ужъёсмы вань. Нош кутсконо будосъёсты лыдъян но пусъён бордысен, со асьмелэн ужамы инъет луоз Ирина Бухарина, УдГУ-ысь Граждан утетъя институтлэн кивалтӥсезОзьы ик вераськизы эсэплыко-эрикрадъем инъетэз (нормативно-правовой базаез) но тупатыны кулэ шуыса. Муниципал эрикрадъем ужкагазъёсын писпуосты мерттон эсэпъёсты юнматыны кулэ – кытын но кӧня вож будосъёс луозы, соосты утялтон радлык, санитарной куронъёс но мукет. Кар думалэн тӧроез Фарит Губаев «Вож код» ӵектосэз улонэ пыӵатон ужез, дизайн-кодэз сямен ик, Карез умоятон правилоосы пыртыны дэмлаз. Со карлэсь туссэ но умоятыны, татын улӥсьёслэсь культуразэс но будэтыны юрттоз. Гурт возёс тодосъя доктор Александр Фёдоров верамъя, валано, кыӵе писпуос кулэ Ижкарлы. Со карез аспӧртэм, тодмамон карыны луонлык сётоз. Ужась группа вылысь гудырикошконэ люкаськоз. Отын карлэсь интывылзэ вожектытонъя вуоно планлэн пуштросэныз тодматозы. Тегъёс: Мерлык Ижкар Удмуртия умоятон ОлегБекмеметьев писпуос | Мерлык |
Наталья Тетерина «Дышетонэз азинтон» федерал программая Удмуртия кык ар куспын нылпи садъёсын ясельной группаосын ватсаса интыос кылдытон понна 1, 1 миллиард манет басьтоз. Со сярысь Удмуртиысь Дышетонъя но тодосъя министерстволэн пресс-службаез ивортэ. Нырысетӥ 632 сюрс манет элькунэ туэ сётӥськоз, кылемез коньдон — 2019-тӥ арын. Пусъемын, кивалтэтлэсь та пуктэтсэ Россилэн азьмуртэз Владимир Путин косэмъя кылдытӥзы. 2021-тӥ арлы кык толэзьысен 3 аресозь пиналъёслы нылпи садэ сюрыны луонлык 100 процентозь будыны кулэ. 1-тӥ южтолэзе, Федерал Собранилы арлы быдэ вазиськоназ Владимир Путин нимысьтыз та темалы саклык висъяз. Али вань семьяослы юрттоно, кинлы яслиын инты кулэ. Озьы егит анайёслы луонлык сётоно дышетсконзэс азинтыны яке, кинлэн ке потэ ке, квалификацизэс ыштытэк, ӝоггес ужаны потыны Владимир Путин, Россилэн азьмуртэзПутинлэн кылъёсызъя, куинь ар куспын яслиын 270-лэсь тросгес ватсаса интыос кылдытоно. Со понна улосвылъёсы федерал коньдэтысь ог 50 миллиард манет висъялозы. Тегъёс: Удмуртия пиналъёс Мерлык дӥськут | Мерлык |
Анжелика Тихонова корреспондент Удмуртилэсь 2020-ти арлы коньдэтэзлэсь ӵектоссэ кыкетӥ лыдӟемен эскеронлы тазалыкез утён удыслы висъяно коньдонлэн быдӟалаез 1 миллиард манетлэсь трослы йылоз. Элькунлэн коньдон ужпумъёсъя валтӥсь ужкагазаз тупатонъёсты Кун Кенешысь тазалыкез утёнъя, демографи но семья политикая ялан ужась ӧрилэн кенешоназ, ивортэ улосвыл парламентлэн пресс-службаез ивортэ. Вуоно арлы элькун коньдэтлэсь табыш люкетсэ ог 8 миллиард манетлы будэтыны чаклало. Со пӧлысь 1 миллиард 50 миллион 600 сюрс манетэз тазалыкез утён удыслы чакламын. Отысь 303 миллион 500 сюрсэз – федерал коньдэтысь. 640 миллион манетлэсь тросэз эмъюмъёс басьтыны кутӥськоз. Ми азьвыл арысь лыдпусэз быдэсак утиськом, со сяна, кызьы вераз элькунлэн тӧроез фракциослэн кивалтӥсьёсынызы пумиськонын, со ичиез лыдпус, ми сое йылэтыны луонлыкъёсты эскером Надежда Михайлова, Удмуртилэн Кун Кенешысьтыз тазалыкез утёнъя, демографи но семья политикая ялан ужась ӧрилэн тӧроез112 миллион 600 сюрс манетлы йылоз гуртъёсы, каргуртъёсы но 50 сюрсозь улӥсен каръёсы ужаны вуэм эмчиослы но фельдшеръёслы одӥг пол сётӥськись тыронъёслы чаклам коньдонлэн быдӟалаез. Ватсаса 165 миллион 800 сюрс манет сюлэм но вирсэр висёнъёсты алон ужъёслы висъялозы. 105 миллион 200 сюрс манет ватсалозы льготая эмъюмъёслы но 101 миллион 700 сюрс манет – шер пумиськылӥсь висёнъёсын курадӟисьёслы эмъюмъёс басьтыны. Диабетэз алонлы, висисьёсты эмъянлы но реабилитацилы ватсаса 221 миллион 600 сюрс манет висъялозы. Коньдэтэз кыкетӥ лыдӟемен эскеронлы калыкез санаторийёсын эмъянлы 41 миллион 200 сюрс манет ватсазы. Надежда Михайловалэн кылъёсызъя, солэн быдӟалаез кулэяськонэз 100 процентлы быдэстон понна будэтэмын луоз Озьы ик «Борьба с онкологическими заболеваниями» федерал ӵектосэз улонэ пыӵатонлы, паласькись висёнъёсты но инкуазьын кылдӥсь инфекциосты, туберкулёз алон ӧръёсъя коньдонэз будэтозы. Пусъём, туберкулёзэн нюръяськонлы вуоно арын, 2019-тӥ арен ӵошатыса, вить поллы тросгес коньдон висъялозы. Ялан ужась ӧри катӵектосэ тупатонъёслы дурбасьтӥз но кыкетӥ лыдӟонын умоен лыдъяны ӵектӥз. Тодэ вайытом, азьвылгес коньдэт сярысь катлэн ӵектосаз тупатонъёсты 2-тӥ шуркынмонэ Кун Кенешлэн но кивалтэтлэн азьвалтэтъёссылэн валче кенешоназы эскеризы. Тегъёс: Ижкар Удмуртия КунКенеш коньдэт тазалыкезутён экономиканоконьдон | Тазалык |
Майя Бывальцева Удмуртиын спортъя выль федераци кылдӥз – батут вылын тэтчанъя. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортӥз. Федерациен кивалтӥсьёслэн валтӥсь ужпумзы – батут вылын тэтчанъя Удмуртилэсь сборнойзэ кылдытон но командаез улосвыл, росси но калыккуспо ӵошатсконъёслы дасян. 2000-тӥ арысен та спорт амал Олимпи шудонъёслэн радлыказы пыртэмын. Озьы ик дуннелэн но Европалэн чемпионатъёсыз ортчыло Удмуртиын 5-16 аресъем пиосты но нылъёсты батут вылын тэтчанъя секцие ӧтё. Со понна таӵе ужкагазъёс кулэ: эмчилэсь справка, батут вылын тэтчаны яра шуыса; вордскем сярысь свидетельсволэсь яке паспортлэсь копизэ; 3х4 быдӟалаем туспуктэм. Ватсаса юанъёс 8-904-318-9334 телефон номеръя яке roo.fpbyr@bk.ru электрон почта пыр сётыны луоз. Секцие гожтон Ижкарысь батут центрын ортчоз (Северной пролка, 61в) Ватсалом, туннэ нуналлы Удмуртиын спортъя 78 федерациос пусъемын, эшшо сизьымез кулэ ужкагазъёс люкало. Пӧртэм спорт амалъёсты азинтон «Демография» йӧскалык ӵектослэн «Спорт – норма жизни» федерал ӵектосэн пуктэм ужпумъёсты быдэстыны луонлык сётэ. Тодэ вайытом, Удмуртиысь ньылез следж-хоккеистъёс Россилэн егитъёслэсь сборнояз пыризы. Тегъёс: Спорт Ижкар Удмуртия пиналъёс | Спорт |
Майя Бывальцева Удмуртиын диабетэн висисьёс понна инсулин препаратъёслэн но вирысь сакырез кулэстӥсь эмъюмъёслэн кыкетӥ партиез вуиз. Со сярысь улосвыл тӧролэн но кивалтэтлэн пресс-службазы ивортэ. 2019-тӥ арлэн ньылетӥ кварталэзлы вирысь сакырез кулэстӥсь эмъюмъёсты 73 миллион 360 сюрс манет тыр басьтӥзы. Соосты элькунысь аптекаосын сётъяло ни Удмуртиысь тӧролэн но кивалтэтлэн пресс-службазыДиабетэн висисьёслы эмъюмъёс басьтыны 2019-тӥ арын элькун коньдэтысь оглом 205 миллион 600 сюрс манет висъязы. Удмуртиысь кивалтэтлэн тӧроез кичӧлтэмъя улосвыл кивалтэт ватсаса коньдон сётӥз. Озьы пӧсьтолэзе вирысь сакырез кулэстӥсь эмъюмъёслэн 44 миллион манет тыр нырысетӥ партизы вуиз. Росси азьмуртэн кичӧлтэмъя «Тазалыкез утён» йӧскалык ӵектослэн одӥгез валтӥсез ужпумез – дырыз дыръя но ӟечлыко эм юрттэт сётон, ужано арлыдъем муртъёсты быронлэсь утён, пыктос но сюлэм висёнъёслэсь кулӥсьёслэсь лыдзэс кулэстон Тодэ вайытом, толсур пумозь Удмуртиысь эмъюртъёсын пуэдлы пумит прививка пуктыны луэ. Тегъёс: Тазалык Ижкар Удмуртия коньдон тазалыкезутён эмъюмъёс | Тазалык |
Майя Бывальцева 6-тӥ гудырикошконэ Удмуртиын кема дыр ӵоже зороз, интыосын зол кисьтоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Пуксёнэ улосвылын пилемо улоз. Тӧл лымшор но шундыпуксён вискысь скундскын 8-13 метре пельтоз, интыосын 15-20 метрозь кужмоялоз. Нуназе элькунъя +9…+14 градус возиськоз. Омыр зӥбет луло узвесь юбоя 735 миллиметр луоз, омырлэн мускытлыкез – 90 процент. Тодэ вайытом, Удмуртиысь Гидрометцентр чакламъя, элькунын зоръёс покчиарняе гинэ дугдозы. Тегъёс: МЧС Удмуртия куазь гужем тл зор | Инкуазь |
Туспуктэм: Руслан Нуриахметов Наталия Сильвестрова «Творческие люди» федерал ӵектос улсын Удмуртиысь куинь ӵектосъёс грант утӥзы. Калык творчество, искусство удысъёсъя, музей но лыдӟиськонни ужъёсъя творческой ӵектосъёслы юрттон вылысь вожвылъяськонэз Россиысь лулчеберетъя фонд «Культура» йӧскалык ӵектос улсын ортчытӥз. Со сярысь элькунысь тӧролэн но кивалтэтлэн пресс-службазы ивортӥз. « Милям куинь вормисьмы. Со Глазкарысь, Юкаменск но Вотка ёросъёсысь ӵектосъёс. Оглом соос куинь миллион манет утӥзы » Александр Бречалов, Удмуртилэн тӧроез «Народное творчество» ӧрын Юкаменск ёросысь «Звуки прошлого. Мужские голоса» ӵектос вормиз. Со бесерманъёслэсь лулчеберетсэс вӧлмытон ужез азьланьтон луэ. Со воргоронъёслэсь бесерман калык ансамбльзэс кылдытонлы, бызэн (волынка) – бесерман крезьгуро инструментэн – шудон амалъёслы дышетонлы, бесерманъёслэсь крезьугро фондзэс кылдытонлы сӥземын. Ӵектос улсын калык крезьгуро инструментъёсын но бызэн шудисьёслэн «Звуки прошлого» улоскуспо фестивальзы радъяськоз. «Библиотечное дело» ӧрын Вотка ёросысь «Созвездие талантов: литературная карта Воткинского района» ӵектос вормисе потӥз. Со вордскем шаерлэсь кылёссэ эскеронэ нылпиосты но егитъёсты кысконэ ӧръмын. Лыдӟиськоннилэн юртаз электрон ресурс лэсьтыны малпало, интерактивной стендъёсысь QR-кодъёс виртуал картае вуттозы, отчы библиотекарьёс но волонтёръёс Вотка ёросысь гожъяськисьёс сярысь ивортодэт люкалозы. Кагаз книгаосты бырйись лыдӟисьёс понна «Созвездие талантов: литературная катра Воткинского района» библиографической бичет поттозы. «Хореографическое искусство» ӧрын Глазкарысь туала эктонъя «РаZкрутъ!Ка!» ӵектос вормиз. Со улсын туала эктонъя вить нуналъем дышетон фестиваль ортчоз. Отчы сизьым экспертъёслэн кивалтэмзы улсын лаборатори, мастер-классъёс, лекциос, эктон спектакльёсты возьматон пыроз. Оглом вожвылъяськонын Россиысь 116 ӵектос вормиз. Тодэ вайытом, Удмуртиысь 41 ӵектосъёс Азьмуртлэн лулчеберет кичӧлтонъёсъя фондэзлэн вожвылъяськоназ вормизы. Тегъёс: ӵектос грантъёс вожвылъяськон Удмуртия Лулчеберет | Мерлык |
Наталья Тетерина Удмуртиысь, Орскысь но Ульяновскысь военно-спортивной «Победа-2018» огъяросси шудонлэн финалаз пыриськисьёс 20-тӥ пӧсьтолэзе Москваысь Вормонлэн музеяз ветлӥзы, ивортэ ужъюртлэн пресс-службаез. Кызьы шуэмын ивортонын, экскурсия улсын юнармеецъёс Быдӟым Атыкай ожлэн валтӥсь ожмаськонъёсыз сярысь тодӥзы, «Битва за Берлин. Подвиг знаменосцев» панорамаез но музейлэсь залъёссэ адӟизы. Пусъемын, «Победа-2018» шудон 18-21 пӧсьтолэзе Москва дорысь «Патриот» паркын ортчиз. Отчы Россиысь 80 улосвылъёсысь 136 сюрс пиналъёс люкаськизы. Юнармеецъёс понна лулчеберетъя но спортъя узыр программа дасямын вал. Тегъёс: Москва Удмуртия пиналъёс Мерлык БыдӟымАтыкайож | Мерлык |
Майя Бывальцева Егит удмурт азьветлӥсьёс удмуртлыкез азинтон понна выль огазеяськон кылдыто. «Куара» огин удмуртъёс сярысь ӟечлыко но тунсыко материалъёсты вотэсын вӧлмытыны чакла. Ивортодэтъя «Удмуртия» агентстволы со сярысь вераз огазеяськонлэн кивалтӥсезлэн воштӥсез, Ижкарысь Кузебай Герд нимо йӧскалык гимназиысь дышетӥсь Артём Малинин. Милям валтӥсь малпанмы - узырмытыны удмурт контентэз. <…> Соин ужмес вотэсын нырысь ик синйылтыны луоз, дыр. Но бӧрысь пӧртэм пумо ужрадъёс но ортчытъяны малпаськом. Кинлэн мылкыдыз вань, кин дась ужаны но удмурт кылэз вӧлмытыны, сое адӟымон но кылымон карыны, ӟечлыко, шонер, визьмо возьматыны - соослы ӧсъёс усьтэмын. Шумпотыса ужалом мукет огазеяськонъёсын, ӵектонъёсты но кенешез лыдэ басьтом Артём Малинин, «Куара» огазеяськонлэн кивалтӥсезлэн воштӥсезВыль огазеяськонлэн «ВКонтакте» вотэсысь нырысетӥ ужзы интыямын ни – «Тубат» ӵектосын кылосбур тодосъя кандидат Сергей Максимов удмурт кыл сярысь вера. Артём Малининлэн кылъёсызъя, ар пумозь эшшо 3-5 таӵе видеоматериалъёс луозы на. Научно-популярной видео луыны кулэ. Малы ке шуоно удмурт кыл, лулчеберет, удмуртлык сярысь лад-лад но валамон материал али тырмыт ӧвӧл. <…> Озьы ик луыны кулэ калыкез шулдыртӥсь, серемес контент но, кудӥз тунсыко луоз егитъёслы, пиналъёслы, пӧртэмлыкез ӧвӧл, гуртын-а, городын-а соос уло Артём Малинин, «Куара» огазеяськонлэн кивалтӥсезлэн воштӥсез ТУБАТ. Сергей Максимов удмурт кыл сярысь вера Артём Малининлэн верамезъя, котькуд мылкыд карись вотэсысь огинын аслэсьтыз ӵектонъёссэ шараяны яке юрттэтсэ дэмланы быгатэ. Ваньды, кинлэн вань малпанэз, мылкыдыз, шедьтыны быгатӥськоды «Вконтакте» вотэсбамысь огинэз но гожтыны милемлы, вераны, ма тӥледлы тунсыко но ма сюлэмшугъятэ. Со тунсыко но быдэстымон ке, ми со бордын ӵошен ужалом. Берло, оло, кыӵе ке гуртъёсын, районъёсын ёзъёс но кылдозы, кудъёсыз озьы ик медиапространствоын удмурт кыл сярысь, удмурт адямиос, асьсэлэн улонзы сярысь вералозы Артём Малинин, «Куара» огазеяськонлэн кивалтӥсезлэн воштӥсезВатсалом, огинлэн нырысетӥ пумиськоназ «Куаралы» кивалтӥсе Чеберлыко киужъёсъя элькун центрысь ӧнерчиез Владислав Степановез бырйизы. Али коммерци луисьтэм огазеяськонлэн уставез бордын ужало, вуоно арлы ужпумъёс пукто. Тегъёс: Мерлык Ижкар Удмуртия удмуртъёс удмуртлык | Мерлык |
Наталья Тетерина Туннэ, 15-тӥ толсуре, Удмуртиын пилемо луоз но интыен ӧжытак лымыялоз, ивортэ Россиысь МЧС-лэн элькунъя валтӥсь управлениезлэн пресс-службаез. Сюрес вылын лымы пельтэмъёс луозы. Тӧл лымшор палась секундскын 9–14 метре пельтоз. Удмуртарняе элькунъя -3…-8 градус луоз. Тегъёс: Ижкар Удмуртия куазь лымы | Инкуазь |
Майя Бывальцева Борщевикез быдтон борды Удмуртиын рос-прос басьтӥськыны малпазы. Со сярысь журналистъёслы вераз элькунысь гурт возёсъя но сиён-юонъя министр Ольга Абрамова. Туннэ ужанрадлык кылдытӥське. Пӧртэм ивортонъёсъя Удмуртиын ньыльысен 40 гектарозь музъемъёс борщевикен басьтэмын. Ми али муниципал кылдытэтъёсъя ивортонъёсты чакласькомы. Со туж секыт будос но быдтыны трос аръёс кулэ. Одӥг будос 25-30 сюрс кидыс пазьге Ольга Абрамова, Удмуртиысь гурт возёсъя но сиён-юонъя министрМинистрлэн кылъёсызъя, та ужын соослы сюресчиос юрттозы. «Сюресчиослэсь юрттэт куроно луоз, угось сюрес урдэсъёсты турнаны кулэ. Ӵапак со интыосын борщевик тужгес но алямын», - вераз Ольга Абрамова. Озьы ик со ивортӥз, борщевикен нюръяськонын выль амалъёсты но кутозы шуыса. Вань топинамбур. Со но борщевикез быдтыны юрттэ вылэм. Но азьланяз топинамбурен нюръяськоно медаз луы Ольга Абрамова, Удмуртиысь гурт возёсъя но сиён-юонъя министр Тодэ вайытом, ядо борщевик адямилэн тазалыкезлы кышкытлык кылдытэ, со куэз туж зол сутэ. Сулятыны быгатэ будослэн сокез, озьы ик зыныз но вылысьтыз лысву. Тегъёс: Удмуртия гуртвозёс инкуазь кышкыттэмлык ОльгаАбрамова | Гурт возёс |
Туспуктэм: vk.com (Сергей Коновалов) Анжелика Тихонова корреспондент Глазкарысь 7 номеро школаын укнооссэ воштон ужъёс мыно. Лэсьтӥськисьёс оглом 170 выль укноос пуктозы. Ужъёсты быдэстыны ньыль миллион манетлэсь трос коньдон висъязы. Со сярысь Глазкарлэн тӧроез Сергей Коновалов «ВКонтакте» мерлыко вотэсысь бамаз ивортӥз. Выль укноослы уксё Удмуртиысь дышетонъя но тодосъя министерство висъяз. Ужъёсты гудырикошкон толэзь шорын йылпумъялозы. Нялтас вераса, гудырикошконэ школа доры нуись тротуарез но тупатъялозы. Пусъём, 2022-тӥ арын 7 номеро школае «Образование» йӧскалык ӵектосъя 12 выль ноутбукъёс басьтӥзы. Тодэ вайытом, Каракулино черкогуртын «Образование» йӧскалык ӵектос улсын шор ёзо школалэсь юртсэ рос-прос тупатъяло. Тегъёс: Глазкар Дышетон школаос пиналъёс тупатъянужъёс | Лэсьтӥськон |
Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент 2022-тӥ арын гудырикошкон толэзе Удмуртиын «Культура» йӧскалык ӵектос улсын кык модельной библиотекаос усьтӥськозы. Соос Эгра каргуртын но Камбарка ёросысь Кама черкогуртын интыяськозы. Со сярысь элькун тӧролэн но кивалтэтлэн пресс-службазы ивортӥз. Эграысь ёрос лыдӟетъюртын лэсьтӥськисьёс вань укнооссэ, ӧсъёссэ воштӥзы ни, висъетъёссэ сэрттӥзы, борддоръёссэ штукатуркаен шобыртӥзы, выжезлэсь оглюкетсэ плиткаен тыризы. Али вӧлдэтсэ, корказьзэ воштон но пандус пуктон борды кутско. Библиотекаез тырмытон уж но мынэ: ужъюртэ 3 сюрс 700-лэсь трос книгаос, компьютеръёс но полиграфи техника, тазалыксыя сюбегатэм быгатонлыкъёсын адямиослы тупатэм тӥрлык, программаос но мебель басьтӥзы ни. Модельной лыдӟетъюртлэн выль форматэз пӧртэм куронъёсын адямиослы туала мер инты кылдытон понна малпамын. Выльдэм библиотекаын лыдӟиськыны но компьютерен вырыны, нимаз, группаен ужаны но ужрадъёс ортчытъяны интыос луозы. Озьы ик юртлэсь котырзэ но умоятозы. Машинаосты, велосипедъёсты пуктылыны интыос радъялозы, скамьяос, югдытӥсь юбоос пуктозы, сяськаос мерттозы. Интывыл шутэтскыны но ульчаын ужрадъёс ортчытъяны кутӥськоз. Камаысь лыдӟетъюртын та дыре лэсьтоно тупатъян ужъёсты быдэстӥзы, шунтӥсь радиаторъёсты воштӥзы. Озьы ик чебер мебель, оргтехника, интерактивной тӥрлык (выж, доска, мульти-тач ӝӧк, мульт-студия), песочница, ӝӧквыл шудонъёс но 3 сюрс 400 пала выль книгаос басьтӥзы. Ӧжытэзтэк ваньзэ электрон каталоге пыртӥзы ни. Та дыре библиотекаын ужасьёс волонтёръёсын ӵош интерактивной тӥрлыкен тодматско, книгаосты ӝажыосы пуктыло. Ужъюртын адямиез тодмась широкополосной интернет ужалоз. Пусъём, элькунын йӧскалык ӵектос улсын 12 модельной библиотекаос усьтӥзы ни. Тодэ вайытом, 2021-тӥ арын Удмуртиын лулчеберет удыслы 380 миллион манет котыр коньдон висъязы. Тегъёс: Удмуртия Эгра Камбарка книгаос йӧскалыкӵектосъёс | Лулчеберет но туризм |
Майя Бывальцева Эмчиослэн тырмымтэзы Удмуртиын берло аръёсы 6 поллы кулэсмиз. Журналистъёслы со сярысь вераз элькунысь тазалыкез утёнъя министр Алексей Чуршин. Министерствоын ивортэмзыя, со вылӥ дышетсконниосы нимысьтыз тупанкылъя кутонлэн пайдалыкеныз, озьы ик «Земский доктор» программаен герӟаськемын. Тодэ вайытом, 2012-тӥ арысен Удмуртиысь ёрос эмъяськонниосы 393 эмчиос вуизы. «Та дырлы 154 эмчиос уг тырмо, со кулэяськонлэн 2,3 процентэз. Шор ёзо эм ужасьёс — 654 адями, со кулэяськонлэн 3,6 процентэз», — вераз Чуршин. Элькунын 10 сюрс адямилы 43,8 эмчи усе, со Россиысь шорлыдын лыдпуслэсь вылӥынгес (39,7 эмчи). Ӧнерчиослы кулэяськонэз эшшо кулэстон вылысь, министерство пуктэтлэсь ӵектоссэ дасяз, соя «Земский фельдшер» программа улсын егит ужасьлы одӥг пол 500 сюрс манет тырыны чакламын. Эм удысын Удмуртиысь улӥсь 37 сюрслэсь трос адями ужа. Тазалыкез утён удысын тыршисьёслэн уждунзы федерал катрадлыкъя тупатэмын. Тодэ вайытомы, Удмуртия «Земский доктор» программаез моногородъёсын но кутыны кичӧлтонэн потӥз. Со элькунысь пичи каръёсы но егит ӧнерчиосты кыскыны луонлык сётоз. Тегъёс: Тазалык Ижкар Удмуртия АлексейЧуршин Тазалыкезутёнъяминистерство | Тазалык |
Майя Бывальцева Ижкарысь Драмая Короленко нимо театрлэсь азьвыл юртсэ туэ пӧсьтолэзе сэрттыны малпало. Интыяз Удмурт лулчеберетъя центр пуктозы. Со сярысь журналистъёслы Удмуртиысь лэсьтӥськонъя, жилищно-коммунальной возёсъя но дыкужымъя министр Дмитрий Сурнин вераз. Милемлы кунлыклэн 100 ар тырмонэзлы вуттоно – со вуоно арын шуркынмонэ. Ми выль туала юрт пуктыны кулэ. Ӵектос дасян йылпумъяське ни. Лэсьтӥськонэз таяз арын кутскомы ни – ми фундамент кисьтыны кулэ Дмитрий Сурнин, Удмуртиысь лэсьтӥськонъя, жилищно-коммунальной возёсъя но дыкужымъя министрЮрт 65 процентлы вужмемын. Короленко нимо выль центрлэн ӵектосэз юнматэмын ни. Юрт чебер но йӧно адӟиськоз. Быдӟалаез 6 сюрс 300 квадрат метр луоз. Лулчеберетъя Короленко нимо центрлэн вылтусыз (ӵектос) Фото: Лэсьтӥськонъя министерство © Чакланъёсъя, ӵектослэн дуныз 450-500 миллион манет. Лэсьтӥськонлы 81 процентсэ федерал коньдэт висъялоз, 19 процентсэ – элькун. «Удмуртгражданпроектлэн» йылсанкылэзъя юрт уже кутымон ӧвӧл, куашкан калэ вуэмын но сое сэрттыны кулэ. <…> Концертъёс но адӟытонъёс радъян интылы кулэяськон Удмуртиын бадӟым бере, лулчеберетъя центр пуктон сярысь пумкылъян кутэмын. Инъет луись огазеяськон «Айкай» театр луоз, озьы ик «Удмурт Кенеш» мер огазеяськон Анна Боталова, Удмуртиысь ваньбур кусыпъёсъя министрПусъём, выль ужъюртлэн нимыз пумысен пумкылъян кутымтэ на. Кызьы азьвылгес вераз Удмуртиысь тӧролэн но кивалтэтлэн администрацизылэн кивалтӥсез Сергей Смирновен, центр Удмуртиез но удмурт калыкез возьматӥсь инты луыны кулэ. Тегъёс: Ижкар Удмуртия лэсьтськон Лэсьтськонъяминстерство Удмуртлулчеберетъяцентр | Лэсьтӥськон |
Туспуктэм: vk.com (Владимир Соловьёв) Наталия Сильвестрова 9-тӥ толсуре Шаркан ёросысь Мишкин гуртын выль лулчеберет юртэз сӥё-дано усьтӥзы. Со сярысь Удмуртиысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Юртын 150 интылы учкон залэз, лыдӟиськонни, эктонъя, аэробикая но мугор кыдатонъя зал, кырӟанъя, чеберлыко киужъёсъя студиос. Юртэз «Комплексное развитие сельских территорий» программа улсын пуктӥзы Культура юртазы арлы быдэ 300-лэсь трос ужрадъёс ортчытъяло. Учкыны оглом 15 сюрс адями ветлэ. Лулчеберетъя юртын «Балаган» театр кружок, кырӟанъя «Егит мылкыд» кружок, кырӟанъя «Радуга» нылпи коллектив, крезьгуро инструментъёсын шудонъя «Семинотка»нылпи кружок но мукет клуб огазеяськонъёс ужало. Тодэ вайытом, Грак ёросын лулчеберетъя но спортъя центр ужаны кутскиз, сое озьы ик федерал программая пуктӥзы. Сарапул ёросысь Нечкино черкоугртын «Культура» йӧскалык ӵектосъя пуктэм лулчеберт юртэз усьтӥзы. Тегъёс: лэсьтӥськон Лулчеберет Удмуртия Шаркан | Лэсьтӥськон |
Туспуктэм: vk.com (Мастерская этноязыкового творчества "БыгыГур") Наталия Сильвестрова Шаркан ёросысь Быгы гуртын удмурт кырӟанъёсты гожтонъя «Мастерская этноязыкового творчества «БыгыГур» ӵектос ужа. Со Азьмуртлэн лулчеберет кичӧлтонъёсъя фондэзлэн вожвылъяськоназ вормиз, вераз ивортодэтъя «Удмуртия» агентстволы Быгы гуртысь Удмурт лулчеберетъя «Быгы» йӧскалык центрлэн кивалтӥсез Жанна Ермолаева. Ӵектослэн валтӥсь ужпумез – Быгы гуртысь удмурт калык кырӟанъёсты, туала аранжировка лэсьтыса, нылпиос но егитъёс пӧлын утён но вӧлмытон. Жанна Ермолаева пусйиз, ӵектосъя малпан кемалась кылдӥз вал ини. « Бадӟым проблема пиналъёслы кырӟан фонограмма ӧвӧлэн. Со соин малпамын вал, мед луоз маин ужаны клубын ужасьёслы шуыса, пиналъёслы удмурт кырӟан мед быгатомы дышетыны шуыса » Жанна Ермолаева, Удмурт лулчеберетъя «Быгы» йӧскалык центрлэн кивалтӥсез Ӵектос ньыль люкетъя радъяське. Нырысь Быгы гуртын гожтэм 10 вашкала удмурт кырӟанъёсты люказы. Бӧрысь вить композитор-аранжировщикъёсты бырйизы. Котькудӥз кыкезлы кырӟанлы туала аранжировка дасялоз. Ужазы одно ик калык крезьгуро инструментъёсты (крезь, кубыз, арган но мукет) кутыны кулэ. Али ӵектослэн куинетӥ люкетэз бордын ужаны кутско. 6-18 аресъем пиналъёс пӧлысь 10 кырӟасьёсты быръёзы, азьланяз соос со 10 кырӟанэз быдэстозы. « Соос понна тодматскон, активностьёсын, кырӟан дышетонъёсын, плюсовкаос гожъянъёсын арня куспын радъямын луоз сыӵе ужрад » Жанна Ермолаева, Удмурт лулчеберетъя «Быгы» йӧскалык центрлэн кивалтӥсез Ӵектослы йылпумъянъёс 1-тӥ пӧсьтолэзе «Быг-Быг» фестивальын лэсьтозы. Отын гала-концертын пиналъёс дась кырӟанъёсты быдэстозы. Бӧрысь гожтэм кырӟанъёсты, минусовой фонограммаосты интернетэ поттозы, котькуд адями соосты аслаз ужаз кутыны мед быгатоз шуыса. Тодэ вайытом, «Кин кызьы узырме…» киноез куараен гожтон понна уксё люкало. Тегъёс: Лулчеберет кырӟан удмурткыл Шаркан Удмуртия | Лулчеберет но туризм |
Майя Бывальцева 17-тӥ пӧсьтолэзе потон уе кузёяськем кужмо сильтӧл Эгра ёросысь Кабачигурт вӧзысь шайтан писпуэз – «ДаУР!» вожвылъяськонын Удмуртиысь 100 тунсыко интыос пӧлы шедем пужымез - погыртӥз. Со сярысь «ВКонтакте» мерлыко вотэсысь «Игра туристическая» огинын ивортӥзы. «Туж жаль! Висёнъёс, сюлэм висён чебер пужымез Чёртлэн писпуэзлы пӧрмытӥзы. Нош кужмо тӧл кутскемзэ йылпумъяз…», - гожтэмын ивортонын. Писпуэн герӟаськем дауркылъёсъя, солэн эмъясь кужымез вал, уката ик воргоронъёс понна. Бырем пужым сярысь рос-просгес татысь тодыны быгатоды. Тодэ вайытом, 20-тӥ пӧсьтолэзе Удмуртиын интыосын гудыръяса зороз, со вакытэ тӧл кужмояса пельтоз. Тегъёс: Эгра Удмуртия куазь инкуазь писпуос тл | Инкуазь |
Туспуктэм: Руслан Нуриахметов Майя Бывальцева Удмуртиысь техникумъёсын сюрес лэсьтонэн но техникаен герӟаськем ӧнеръёслы дышетскисьёс «Кышкыттэм ӟечлыко сюресъёс» йӧскалык ӵектосъя тупатъям сюресъёсты эскерись но кутӥсь ӧриосы пыриськозы. Со сярысь элькунысь транспортъя но сюрес возёсъя министерство дышетонъя но тодосъя министерствоен кенешиз, ивортӥз удысэтлэн пресс-службаез. « Студентъёслэн ӧриослэн ужазы пыриськемзы ӧнер ласянь гинэ бадӟым инты уз басьты, со визьнодан ласянь но пайдалыко луэ. Малы ке шуоно туала вакытэ критической малпан кылдытыны кулэ – куаретоно гинэ ӧвӧл, ӵектоно но. Со мукет планка ни – тон огшоры адями ӧвӧл, тон – эксперт, тон верны быгатӥськод но тонэ кылзозы » Ирина Крохина, Удмуртиысь дышетонъя но тодосъя министерстволэн пресс-службаез Туэ Ижысь монтажной техникумен, агростроительной техникумен, Эграысь политехникая техникумен ужаны кутскозы. Сюресчиосын ӵош студентъёс гарантийной сюресъёсты эскерыны быгатозы. « Таяз арын Удмуртиын 800-лэсь трос сюресъёс гарантиын сыло. Каръёсын но ёросъёсын ӧриос котькуд сюресэз куинь пол эскерыны кулэ. Туж трос ужез быдэстоно луоз » Алексей Горбачёв, Удмуртиысь транспортъя но сюрес возёсъя министр Озьы ик со выль сямен ужан егитъёслы сюрес возёс ӧнеръёсты бырйыны мылкыд сётоз шуыса оскемзэ вераз. Тодэ вайытом, 2023-тӥ арын Удмуртиын «Кышкыттэм ӟечлыко сюресъёс» йӧскалык ӵектосъя 118 иськем сюресъёсты тупатъялозы, лыдметын 80 объектъёс. Тегъёс: Удмуртия студентъёс сюресъёс | Дышетон но тодос |
Наталья Тетерина 18-тӥ коньывуонэ Ижкарысь Калыкъёслэн эшъяськон юртазы финн-угор калыкъёслэн «Палэзян» фестивальзы улсын Ксения Чимали Ворончихиналэн горд сюйлэсь арбериосыныз но туспуктэмъёсыныз «Бус. Туман» адӟытон усьтӥськиз. Адӟытонлэн кылдытӥсез Ксения Ворончихина учкисьёслы «Пузкар» фильмъя тодмо луэ. Со сяна, ачиз но со удмурт кылын вакчи фильмъёс лэсьтылӥз. Нош горд сюен Ксения 4 ар талэсь азьло вырыны кутскиз. Соку нылаш яратоно адямиезлы кузьым лэсьтыны малпаз но «Мугур» студие вазиськиз. Ӝыны ар ортчыса, Ксениез студие администратор луыса ужаны ӧтизы но горд сюйлэсь арбериос лэсьтыны быгатод шуизы. «Бус» тема быръемзэ Ксения Ворончихина гуртлы матын луэменыз валэктэ. Анай-атаезлэн корказы шур дорын интыяськемын, соин ик нылаш пичи дыръяз бус куазез ӵемысь адӟе вал. Бус пушкын Ксения ассэ выжыосызлы матынгес шӧдэ, нош горд сюй нылашлы бус зын кадь потэ. Мон понна бус — со сыӵе мукет вӧлмет, мукет реальность. Тон бус пыр пыркод ке, ваньмыз воштӥське: куараос воштӥсько, зынъёс воштӥсько. Ваньмыз сыӵе, шуом, аспӧртэмлыко. Мон понна со удмурт шӧм именно бусэн герӟаськемын, герӟаськемын мынам палъёсыным Ксения Чимали ВорончихинаКызьы вераз Ксения Ворончихина иворъёсъя «Удмуртия» агентстволы, киужъёсыз одно ик улонын кутӥськыны кулэ, малы ке шуоно со отчы аслэсьтыз шунытсэ понэ. «Али вань сыӵе веран, тужгес дуноез — со дыр. Ку мон аслэсьтым ужъёсме лэсьтӥсько, мон аслэсьтым дырме понӥсько, аслэсьтым улонме понӥсько отчы», — пусйиз Ксения Ворончихина. Ксения Ворончихиналэн «Бус. Туман» адӟытонэз 6 фото Солэн ужъёсыныз тодматскем бере Ижкарысь эм академиын дышетскись Ольга Камашева буйгатскем мылкыдзэ пусйиз. «Мон татчы лыктӥ но, мылкыды ик кыӵе ке но гань-гань луиз кадь, мукет дуннее сюриськод кадь, шыпыт сыӵе, каллен, сюлэм буйга, сыӵе мыло-кыдо луэ» — вераз Ольга Камашева. Эшезлэн выллем мылкыдзэ Удмурт кун университетын дышетскись Марина Пахомова но вераз. «Мон тунсыкъяськисько та удмурт быгатӥсь кибашлы адямиосын. Вотэсбамын мон тодматскемын вал ини творчествоеныз Ксюшалэн <…>, соин ик лыктэме потӥз, адӟеме потӥз рос-прос со ужъёсты. Туж кельше, мылкыд озьы ик бурдъяське, <,..> туж гань-гань озьы ик мылкыд луэ», — люкиськиз Марина Пахомова. Тодэ вайытом, 18-тӥ коньывуонэ финн-угор калыкъёслэн «Палэзян» фестивальзы этномодая котырес ӝӧкен кутскиз. Со нуналэ ик Григорий Степановлэн «Мукет адӟон. Другое измерение» фотоадӟытонэз усьтӥськиз но этнодӥсьёсын коллекциосты возьматон ортчиз. Тегъёс: Ижкар Удмуртия адӟытон финн-угоркалыкъёс киуж | Лулчеберет но туризм |
Наталья Тетерина Туннэ, 19-тӥ куарусёнэ, Москваын быдэс дуннелы тодмо луись ыбылӥськон тӥрлыкез кылдытӥсьлы Михаил Калашниковлы синпелет усьтон ортчиз. Со Россиын Пыӵал тӥрлык поттӥсьёслэсь нуналзэс пусъён нуналлы тупаз. Сӥё-дано ужрадэ Россиысь лулчеберетъя министр Владимир Мединский, «Ростех» кун корпорацилэн тӧроез Сергей Чемезов, Москвалэн мэриысьтыз ёзчиос, конструкторлэн нылыз Елена Калашникова но Удмуртилэн тӧроез Александр Бречалов пыриськизы. Ӟечкыланаз Александр Бречалов ваньзылы, кин синпелетэз кылдытон бордын ужаз, тау кариз. Озьы ик ваньзэсты Удмуртие конструкторлэн 100 ар тырмон котырес лыдпусэзлы сӥзем шулдыръяськон ужрадъёсы ӧтиз. «Мон возьматӥсько улосвылэз, кытын Михаил Тимофеевич Калашниковлэн талантэз, быгатонлыкез быдэсак усьтӥськиз. Удмуртиын улӥсьёс соин данъясько. Ми понна со элькунмылэн тодметпусэз. 2019-тӥ арын ми Михаил Тимофеевичлы 100 ар тырмонэз пусъём. Мон лыдъясько, Москваын та синпелетэз усьтон, 2018-тӥ но 2019-тӥ арын радъям ужъёслы кутскон сётӥз», — вераз Удмуртилэн тӧроез. Тодэ вайытом, 8 метръем монумент, кытын Михаил Калашников кияз аслэсьтыз кылдытэм автоматсэ возе, Садово-Каретной но Долгоруковской урамъёслэн кеӵевылазы Москвалэн шораз интыяськиз. Синпелетлэн кылдытӥсез — Россиысь калык художник Салават Щербаков. Тегъёс: Москва Удмуртия МихаилКалашников АлександрБречалов МТКалашниковлы100ар | Мерлык |
Алёна Григорьева Туннэ уйин Удмуртиын кынтоз но лымы усёз. Со сярысь Facebook мерлыко вотэсын ивортӥз улосвыл Гидрометцентрысь куазез эскеронъя ёзэтлэн кивалтӥсез Алла Шумихина. Та нуналъёсы Удмурт Элькунлэн интывылэз доры Арктикаысь кезьыт омыр вуоз. Соин ик матысь дыре элькунын, коньывуонлэн шорлыдо возьматэтъёсыныз ӵошатыса, 2–3 градуслы салкымгес кариськоз. Арня ӵоже уйёсы кынтылоз, нош нуназе омыр 2–4 градусозь шуналоз. Уйёсы но ӵукнаосы сюресъёс вылын йӧвалег луоз. Со сяна, интыен-интыен лымыялоз. Быдэс шаерын покчиарняе кот лымы усёз. Тегъёс: Мерлык Удмуртия куазь Тол инкуазь | Мерлык |
Наталья Тетерина Франциысь тодмо тодосчи, берыктӥсь, финн но эстон кылъёсъя дышетӥсь Ева Тулуз Пичи Пурга ёросын улӥсьёслы анай кыллэсь кулэлыксэ валэктӥз. Соин пумиськонэ ёрос лыдӟетъюртэ дышетӥсьёс, лыдӟетъюртъёсын ужасьёс но вань мылкыд карисьёс люкаськизы, вераз ивортодэтъя «Удмуртия» агентстволы ужъюртлэн кивалтӥсез, пумиськонэз одӥгез радъясь Людмила Шумилова. Солэн кылъёсызъя, Ева Тулуз пургаосын удмурт кыл сярысь туж трос вераськиз, малы ке шуоно туннэ нуналлы со огез сюлэмшугъятӥсь юан. Тодосчи туж умой валэктӥз, малы анай кылэз тодоно но кызьы со сярысь егит калыклы верано. Ева Тулуз пусйиз, нокинлэсь но юрттэт возьманы кулэ ӧвӧл шуыса, уката ик тӧрлыкъёслэсь. Удмуртъёс асьсэос кылэз утён понна ужаны быгатыны кулэ. Со туж умой вераз, адями, кудӥз анай кылзэ уг тоды, со аслаз азинсконаз ӝыны сюрес вылын дугдэ шуыса. <...> Тани удмуртъёсты вераса, со удмуртсэ но ыштэ, ӟуч но со пумозяз ноку но уз луы Людмила ШумиловаПичи Пурга ёрос лыдӟетъюртлэн кивалтӥсез верамъя, тодосчи соосты туж паймытӥз аслаз дӥсеныз. Пумиськонэ со удмурт дэремен вуиз. Ева Тулуз верамъя, та йӧскалык дӥсен со ассэ туж умой шӧдэ, пӧртэм кунъёсы ветлыкуз но удмурт сямен дӥсяське. Ватсалом, Пичи Пургаын Ева Тулузэн пумиськон малпамтэ шорысь радъяськиз, малы ке шуоно тодмо тодосчи черкогуртэ лыктыны дасяське шуыса ивор шуак-дуак вуиз. Та дыре со Удмуртие эскерон ужезъя вуэмын. Людмила Шумилова верамъя, али соос егит тодосчиен Николай Анисимовен удмуртъёслэн вӧсяськонзы сярысь уж бордын тыршо. Нош пӧсьтолэзе Тулуз удмурт кылъя курсъёсы гожтӥськыны малпа. Али со укмыс кылэз тодэ, соос пӧлын ӟуч кыл но. Тегъёс: Мерлык Удмуртия ПичиПурга удмуртъёс удмурткыл | Мерлык |
Майя Бывальцева Лулчеберет удысысь вить ужасьёс калык творчествоез азинтонын тыршемзы понна Удмуртилэн кивалтэтэзлэсь «Признание» премизэ басьтозы. Сыӵе пумкылъя кутэмын вал кивалтэтлэн кенешоназ. «Калык эктон» ӧрын вормиз Кузебай Герд нимо йӧскалык гимназиысь калык эктонъя «Чебеляй» нылпи студилэн кивалтӥсез Наталья Чиркова. «Калык кырӟан» ӧрын устоез луиз Кияса ёросысь удмурт кырӟанъя «Ашальчи» калык ансамбльлэн чеберлыкъя кивалтӥсез Любовь Королёва. «Калык крезьгур» ӧрын пусъемын Кизнер ёросысь Арвазь-Пельга гуртысь лулчеберетъя юртысь арганчиослэн «Бызара уӵыпиос» калык ансамбльзылэн кивалтӥсез Геннадий Бускин. «Сяме пырем калык лулчеберет» понна премия басьтозы Вотка ёросысь Новый каргуртысь «Колядки» фольклор ансамбльлэн кивалтӥсьёсыз Ирина но Анатолий Кирилюкъёс. Сарапулысь «Электрон — Йӧскалык лулчеберетъёсты улӟытонъя но азинтонъя центр» лулчеберет юртысь валтӥсь методист Владимир Вострецов «чеберлыко киужъёсъя калык усточи» ӧрын вормиз. Элькунын «Признание» премиез 2007-тӥ арысен сётъяло. Таяз ардэ со понна вожвылъяськисьёслэсь 20 куриськонъёс сётэмын вал. Лауреатъёс быдэн 35 сюрс манетэн басьтозы. Вормисьёсты сӥё-дано пусъён ужрад 2017-тӥ арын южтолэзе ортчоз. Кузебай Герд нимо йӧскалык гимназиысь калык эктонъя «Чебеляй» нылпи студия Тегъёс: Лулчеберет Ижкар Удмуртия кивалтэт | Лулчеберет но туризм |
Майя Бывальцева Нянь, сакыр но кеньыръёс вуттӥзы Симонихае, кытчы кылем удмуртарняе вуылӥз Удмуртилэн тӧроезлэсь ужзэ огдырлы быдэсъясь Александр Бречалов. Туннэ, 10-тӥ оштолэзе, улосвыл кивалтӥсь журналистъёслы вераз, палэнэ кылем улон интыын югдур быдэсак чаклаське шуыса. «Нянь, сакыр, кеньыръёс нуизы, ужало участковой но паспорт сётъян ёзэсысь ӧнерчиос», - вераз тӧролэсь ужзэ быдэсъясь. Бречалов пусйиз, калыклы эмъюрттэт ласянь но юрттозы шуыса. «Со вакытлы, куке калыклы карозь мыныны секыт, ми кулэяськонъёсты быдэстом», — вераз со. Улосвыл кивалтӥсь верамъя, кивалтэтлэн котькуд ёзчиез борды палэнэ кылем улон интыос юнматэмын луыны кулэ, адямиос шугъяськонъёсынызы огназы медаз кыле. «Мон кивалтэтысь ужъюлтошъёсын вераськи, Виктор Алексеевичез кури (Савельевез, кивалтэтлэсь тӧрозэ — ред.), соослэн озьы но котькудӥз борды муниципал ёрос но кар округ юнматэмын кадь, но туннэ ми эшшо огпол солы саклык висъям. Котькудӥз борды — ми татын трос, ми ӧжыт ум басьтӥське, азьвыл юнматэм ёросъёсты сяна, муниципал ёрос яке кар округ гинэ ӧвӧл, палэнэ кылем интывылъёсты — Симоника выллемъёссэ — юнматоно. Ужпум коньдэт яке будэтэм ужан нунал сярысь ӧвӧл, со адями кусыпъёс. Лэсьтоно озьы, калыклэн ваньмыз кулэез мед луоз. Со адямилэн кылкутонэз. Мон тани басьтӥсько Симонихаез. Нунал пумозь ми люкыломы (мукет шугъяськытӥсь интыосты — ред.), ужъюлтошъёс мыным ивортозы», — вераз Бречалов. Озьы ик со вераз Сарапулын куашкан калэ вуэм юртъёсын улӥсьёсты мукет интые выжтонъя муниципал программаез кылдытонъя малпанъёс сярысь, со Симонихаын улӥсьёслэсь шугъяскьонъёссэс сэрттыны-пертчыны луонлык сётоз. «Сарапуллэн тӧроез Ессен Александр Александрович но министр Маринин Иван Васильевич кичӧлтонэн потӥзы, али соос сое дасяло, муниципал программаез, улыны ярантэм но куашкан калэ вуэм юртъёсын улӥсьёсты выжтонъя Сарапуллэсь кар программазэ. Ми соосын та ужпумез эскеримы, витьытэк, кызьы со асьмелэн луэ, федерал программаез. Малпасько, Владимир Владимирович Путин сотэк но туж трос лэсьтӥз, асьмелэн ужпуммы, улосвыл тӧрлыкъёслэн, муниципал тӧрлыкъёслэн — адямиослэсь шугъяськонъёссэс сэрттон-пертчон понна мукет луонлыкъёс шедьтон», — вераз улосвыл кивалтӥсьслэсь ужзэ быдэсъясь. Солэн кылъёсызъя, программаез арня ортчыса возьматозы. Со Симнохиын улӥсь ӧжтысэ 20 семьяослэсь шугъяськонъёссэс палэнтоз. Тегъёс: Мерлык Сарапул Удмуртия сиён-юонъёс АлександрБречалов | Мерлык |
Майя Бывальцева Уйин 15-тӥ южтолэзе Удмуртиын -14 градусозь кезьытскоз. Со сярысь Facebook мерлыко герӟетын ивортӥз элькунысь Гидрометцентрысь куазез эскеронъя ёзэтлэн кивалтӥсез Алла Шумихина. Солэн кылъёсызъя, туннэ Удмуртиез уйпаласен лымшор пала ортчись фронт кӧня ке лымы ваёз. Собере улосвыл кезьыт антициклон улэ шедёз. «Шор но уйпал ёросъёсын температура вуоно уе -9…-14 градусозь лэзькоз, лымшор но шундыпуксён палась ёросъёсын -5…-7 градус луоз шуыса чакласькомы. Вирнуналэ нуназе 0…-3 градус луоз», — ивортӥз куазез эскерись. Озьы ик Шумихина пусйиз, матысь нуналъёсы Удмуртиын лымыяны кулэ ӧвӧл шуыса. Температура ӝутскоз: уйин -5…-10, нуназе +3 градусозь. Сюресъёс вылын йӧвалег луыны быгатоз. Тегъёс: Мерлык Ижкар Удмуртия куазь | Инкуазь |
Туспуктэм: Майя Бывальцева Майя Бывальцева 13-тӥ гудырикошконэ Удмуртиын пильмаськылоз, зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин шундыпуксён палась секундскын 4-9 метре пельтоз, нуназе уйпал но шундыпуксён вискысь – секундскын 6-11 метре. Элькунъя уйин +9…+14, нуназе +22…+27 градус возиськоз. Омыр зӥбет луло узвесь юбоя 749 миллиметр луоз, омырлэн мускытлыкез – 61 процент. Тодэ вайытом, улосвыл Гидрометцентр ивортэмъя, матысь унналъёсы Удмуртиын куазь шуныт но кӧс возиськоз. Тегъёс: куазь гужем Удмуртия | Инкуазь |
Туспуктэм: Татьяна Пунгина Майя Бывальцева 2023-тӥ ар кутсконын Удмуртие 10 школа автобусъёс но ӝог эмъюрттэт сётон 12 машинаос вуозы. Россилэн азьмуртэз куремъя улосвылъёслы 2 сюрслэсь трос автомобильёс ватсаса висъян сярысь косэмез Михаил Мишустин кинюртӥз, ужкагаз кун кивалтэтлэн сайтаз шараямын. Удмуртие 13-20 интылы чаклам вить автобусъёс вуозы, эшшо витез 21-24 адямилы чакламын луоз. Федерал коньдэтысь вань улосвылъёслы оглом 7,2 миллиард манет висъялозы. Техника нырысь ик гурт ёросъёсы мыноз. « Автомобильёсты та ар пумозь басьтыны кулэ, вуоно арын 1-тӥ кварталэ соосты улосвылъёсы вуттоно » Михаил Мишустин, Росси кивалтэтлэн тӧроез Тегъёс: ӝогэмъюрттэтсётон автобусъёс Удмуртия | Авто |
Туспуктэм: Григорий Фомин Майя Бывальцева Удмуртилэн тӧроез Александр Бречалов элькун кивалтэтлэсь ёзчиосэ юнматон сярысь косэтъёсты кинюртӥз. Ужкагазъёс улосвыл тӧрлыкъёслэн нимлыко сайтазы шараямын. Ас ужан интыязы кылизы: Наталья Якимова – тазалыкез утёнъя министрлэсь ужзэ быдэсъясь Михаил Юдин – гурт возёсъя но сиён-юонъя министр Михаил Тумин – экономикая министр Владимир Соловьёв – лулчеберетъя министр Эдуард Петров – йӧскалык политикая министр Тимур Меджитов - цифровой азинсконъя министр Алексей Горбачёв, транспортъя но сюрес возёсъя министр Виктор Лашкарёв – промышленностья но вузкаронъя министр Ольга Лубнина – мерлыко политикая но ужъя министр Анна Боталова – ваньбур кусыпъёсъя министр Светлана Болотникова – дышетонъя но тодосъя министр Евгений Шутов – Граждан обороная но шимучыръёсъя кун комитетлэн кивалтӥсез Айваз Мараданшин – Юстицияя валтӥсь управленилэн кивалтӥсез Роман Габдрахманов – Ветеринарияя валтӥсь управлениелэн кивалтӥсез. Со сяна, Денис Парахин физкультурая но спортъя выль министр луиз. Лэсьтӥськонъя, жилищно-коммунальной возёсъя но дыкужымъя министре Ришат Ибрагимовез юнматӥзы (2021-тӥ арысь шуркынмонысен министрлэн воштӥсез интыын министрлэсь ужзэ быдэсъяз). Ваньмыз ужоскетазы 2022-тӥ арын 30-тӥ шуркынмонэ пыризы. Тодэ вайытом, азьвылгес Удмуртилэн тӧроез Александр Бречалов аслаз косэтэныз (указ) Ярослав Семёновез элькун кивалтэтлы тӧрое юнматӥз. Тегъёс: Удмуртия кивалтэт кивалтӥсьёс Политика | Политика |
Григорий Фомин Анжелика Тихонова корреспондент Удмуртиын улӥсьёсты «Анай но нылпиос йӧскалык дӥськутэн» («Мама и дети в национальных костюмах») туспуктэмъёсъя 3-тӥ калыккуспо вожвылъяськонэ пыриськыны ӧтё. Со сярысь элькунысь йӧскалык политикая министерстволэн пресс-службаез ивортӥз. Ӵектосэз калыкъёслэсь йӧслык аспӧртэмлыксэс возьматон понна радъяло. Отчы анайёс но нылпиос, озьы ик атайёс, песянай-песятайёс но мукет ӵыжы-выжыос пыриськыны быгато. Кыӵе калыклэсь дӥсьсэ возьматыны – асьсэос быръё. Одӥг адямилэсь одӥг ужзэ басьтозы. Куриськонъёсты 25-тӥ гудырикошконозь кутозы. 200 финалистъёсты но 50 вормисьёсты 15-тӥ куарусёнэ вожвылъяськонлэн нимлыко сайтаз ялозы. Соосты пусъён сӥё-дано ужрад Москваын коньывуонэ ортчоз. Вожвылъяськонэз Нылкышноослэн йӧскалыккуспо огазеяськонзы радъя. Куронъёсыныз пыр-почгес чӧлсконпусъя тодматскыны луэ. Тодэ вайытом, 2020-тӥ арын лымшор удмуртъёслэн туспуктэмзы «Анай но нылпиос йӧскалык дӥськутэн» вожвылъяськонын вормисьёс пӧлы пыриз вал. Тегъёс: туспуктэм удмуртъёс йӧскалыклулчеберет Удмуртия Россия | Лулчеберет но туризм |
Туспуктэм: Константин Вознесенских Наталия Сильвестрова 22-28 толшоре Удмуртиын 16 сюрс 738 адями паласькись лек вирус инфекциосын эмъюрттэтлы вазиськиз. Со пӧлысь 55 процентэз – 14 аресозь нылпиос. Со сярысь Роспотребнадзорлэн элькунъя управлениезлэн пресс-службаез ивортӥз. Пуэдэн 878 адями черлаз Коронавирус инфекциез 210 адямилэсь шараязы. Кылем арняен ӵошатыса, со 35 процентлы ӧжытгес. Тодэ вайытом, азьвыл арняе элькунын 15 сюрслэсь трос адями кынман висёнъёсын черлаз. Тегъёс: Тазалык пуэд Роспотребнадзор Удмуртия | Тазалык |
Туспуктэм: Россиысь почталэн элькун упрлавениезлэн пресс-службаез Майя Бывальцева 14-тӥ толшоре Кузебай Гердлэн вордскемез дырысен 125 ар тырмоз. Котырес лыдпусэз пусъён улсын Удмуртиысь йӧскалык музейын нимысьтыз штемпелез конверт вылэ сӥё-дано пуктон ужрад ортчоз. Со сярысь ивортодэтъя «Удмуртия» агентстволы Россиысь почталэн элькун упрлавениезлэн пресс-службаез ивортӥз. « Штемпель чеберлыко – солэн тусыныз, отын ик гожтэмын: «125 лет, 14 января 2023 года». Штемпель одӥг нунал гинэ кутӥське – 14-тӥ толшоре. Та нуналэ гинэ конверт вылэ та штемпелез пуктыны луоз, со та конвертъёслы коллекционной дун сётэ » Светлана Боброва, Россиысь почталэн элькун упрлавениысьтыз валтӥсь ӧнерчи Оглом элькунэ Кузебай Гердлэн тусыныз 200 сюрс конверт вуиз. Тегъёс: почта КузебайГерд Удмуртия | Мерлык |
Туспуктэм: vk.com (Сергей Килин) Майя Бывальцева Татьяна Пунгина 2024-тӥ арын Алабгоысь Сарапулэ вуул бурдъёсын «Метеор» судно ветлыны кутскоз. Эскерон рейсэз 23-тӥ куарусёнэ быдэстӥзы. «Метеор» 120 адямилы чакламын. Судноын умой пуконъёс, сумкаосты возён интыос, буфет лэсьтэмын. Пуконъёслэн виссы бадӟымгес каремын, соин ик тазалыксыя сюбегатэм луонлыкъёсын адямиослы но отӥ ортчыны каньылгес луоз, озьы ик соослы сьӧрсъёс тупатэмын. Фото: Татьяна Пунгина Алабгоысь Сарапулозь Кам кузя 240 иськем пала. Суднолэн шоро-куспо ӝоглыкез часкын 60 иськем. Озьыен, сюрес вылэ ньыль час пала быроз. «Метеор» ӝоггес но мыныны быгатэ, но пассажиръёслы ӵапак таӵе ӝоглыкен каньыл луэ, пусйизы ӧнерчиос. Ватсалом, Кам кузя мынон-ветлонэз выльысь улӟытон сярысь Удмуртиысь но Татарстанысь транспортъя министерствоо кенешизы. Видеоын – «Флот Республики Татарстан» акционер огазеяськонлэн кивалтсез Роман Лизалин. Тегъёс: Кама Транспорт Сарапул Удмуртия Татарстан | Авто |
Майя Бывальцева 27-тӥ пӧсьтолэзе Удмуртиын куазь кӧс но пӧсь луоз. Со сярысь ивортэ Россиысь МЧС-лэн элькунъя валтӥсь управлениезлэн пресс-службаез. Удысэт ивортэмъя, туннэ пильмаськылоз, уз зоры. Тӧл вошъяськыса секундскын 2–7 метре пельтоз. Элькунъя нуназе +27…+32 градус возиськоз. Омыр зӥбет луло узвесь юбоя 753 миллиметр луоз, омырлэн мускытлыкез — 63 процент. Тодэ вайытом, азьвылгес Удмуртиысь гидрометрлэн пресс-службаез ивортӥз вал шутэтскон нуналъёсы элькунэ салкым куазь вуоз шуыса, кӧснуналэ но арнянуалэ зорыны быгатоз. Тегъёс: МЧС Удмуртия куазь | Инкуазь |
Туспуктэм: vk.com (Центр спортивной подготовки Удмуртии. ЦСП) Майя Бывальцева Удмуртиын 2022-тӥ ар понна устооссэ спортсменъёсты сӥлы каризы. Элькун премилэсь лауреатъёссэ 21 номинациосъя пусйизы. Со сярысь улосвыл тӧролэн но кивалтэтлэн пресс-службазы ивортӥз. « Туннэ залэ люкаськизы адямиос, кин понна спорт – со улонлэн эсэпез. Берло вить арскын ми 550-лэсь трос любительской ӵошатсконъёс но 3 сюрс 250 профессиональной ӵошатсконъёс ортчытӥм. <…> Тужгес бадӟымез вормонмы – ми спортэ эшшо тросгес элькунын улӥсьёсты кыским » Александр Бречалов, Удмуртилэн тӧроез Улосвыл кивалтӥсь «Спортивная семья» номинациын вормем Нургалиевъёсты пусйиз. Сарапул ёросысь семья куать ар ини спортъя элькун шудонъёсы пыриське: нырысь нылынызы, табере пизы но итӥськиз ни. « Милям ӧръёсмы – капчи атлетикая эстафета, дартс, шашки но ӝӧквыл теннис, куасэн бызьылон. Кемалась ӧвӧл Спортъя гужем гурт огъяросси шудонъёсын нырысетӥ инты басьтӥм. Картэным ужмылэсь ваньмон дыръя дасяськиськом, пиналъёсмы – урокъёссы бере » Оксана Нургалиева, «Спортивная семья» номинациын вормись Адаптивной спортын 18 аресозь спортсменъёс пӧлын Грак ёросысь куасэн бызылӥсь Валентина Переносова вормиз, бадӟымъёс пӧлын – Алнаш ёрсосысь куасэн бызьылӥсь но биатлонист Владислав Лекомцев. Устоез тренер паравелосипедистъёсын ужась Юрий Митриченко луиз, со Серегй Пудовез но Арслан Гильмутдиновез дася. Озьы ик олимпи спорт амалъёсъя но Олимпи шудонъёсы пыртымтэ амалъёсъя спортсменъёсты, командаосты, тренеръёсты, нылпи садысь спортъя инструкторъёсты, коллективъёсты, эм ужасьёсты пусйизы. Спортъя премиез сётон ужрад Удмуртиын куинетӥзэ орчтиз ни. Тодэ вайытом, Удмуртиысь Максим Вылегжанин но Владислав Лекомцев спортъя йӧскалык премилэн «Преодоление» номинацияз финалистъёс пӧлы шедизы. Вормисьёслэн нимъёссы 14-тӥ толсуре тодмо луозы. Тегъёс: Спорт премия Удмуртия | Спорт |
Туспуктэм: София Хохрякова Анжелика Тихонова корреспондент 13-тӥ пӧсьтолэзе Удмуртиын коронавируслы 1 сюрс 695 эскеронъёс ортчытӥзы, 23 муртлэсь висёнэз шараязы, соос пӧлын 14 аресозь кык пиналъёс но 65 арессэс ортчем куать арлыдоос. Эмъяськонниосы укмыс адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 783 адямиез эмчиос чакласа возё. Эмъяськонниосын кыллись 48 висисьёслэн тазалыксы шоро-куспо лыдъяське, куать муртлэн – секыт, куинез соос пӧлысь тыосты шокатӥсь аппарат улын кыллё. 2 адями висёнэз вормиз. Улонысь кошкемъёс ӧвӧл. 14-тӥ пӧсьтолэзьлы Удмуртиын коронавирусэн черлан 167 сюрс 696 учыр лабораториосын зэматэмын. 163 сюрс 649 мурт йӧназ. 4 сюрс 47 адями улонысь кошкиз, со пӧлысь 3 сюрс 847-ез – юнматэм диагнозэн. 698 сюрс 922 мурт вакцинациез ортчиз, со пӧлысь 559 сюрс 262 адями кыкетӥ компонентсэ но басьтӥз. 171 сюрс 437 адями ревакцинациез ортчиз. Тодэ вайытом, 12-тӥ пӧсьтолэзе 18 муртлэсь висёнэз шараязы, эмъяськонниосы укмыс адямиез интыязы. Тегъёс: эмъяськонниос Тазалык коронавирус Удмуртия Ижкар | Тазалык |
Анжелика Тихонова корреспондент 2-тӥ гудырикошконэ Ижкарын Омыр десант войскоослэсь нуналзэс пусъёзы. Со сярысь Ижкар администрацилэн пресс-службаез ивортӥз. Сӥё-дано ужрадъёс 10 часын Ожгар но уж данлыкъя монумент дорын митинген кутскозы. Десантникъёс, Атыкай музъемез гажан мылкыд пыӵатон орын ужась огазеяськонъёслэн ыстэм муртъёссы, кадетъёс ялан ӝуась тыл доры сяська понозы но службазы дыръя бырем эшъёссэс буре вайыса чус сылозы. 10 час 30 минутэ ужрадэ люкаськемъёс интернационалист-ожгарчилы синпелет доры вамыштозы. Соос Коммунаръёслэн, Лихвинцев нимо, Пушкинской, Бородин нимо, Максим Горький нимо урамъёс кузя ортчозы. Со вакытэ та урамъёс вань транспортлы ворсамын луозы 11 часын Нылпи творчествоя дворец дорысь скверын Афганистанын, Чечняын но мукет интыысь ожмаськонъёсын бырем ожгарчиослы синпелет доры сяська понозы. Озьы ик кылем арын пуктэм «Слава ВДВ» монументэз вӧсялозы. Удмуртиысь киын нюръяськонъя федерацилэн ёзчиосыз быгатонлыкъёссэс возьматозы, карысь артистъёс крезьгуро номеръёсынызы шулдыртозы. Тегъёс: Мерлык Ижкар Удмуртия ожгарчиос праздникъёс | Мерлык |
Майя Бывальцева 8-тӥ пӧсьтолэзьлы Удмуртиын коронавирусэн черлан 138 выль учыръёсты пусйизы. Висьыны усемъёс пӧлын 14 аресозь 12 пиналъёс но 65 арессэс ортчем 32 арлыдоос. Со сярысь элькунысь оперативной штаб ивортӥз. Диагноззы Ижкарын 58 улӥсьёслэн зэмаз, Можгаын – 22 адямилэн, Глазкарын – 16, Сарапулын, Ува ёросын – быдэн 11, Кияса ёросын – 10, Можга ёросын – куинь, Дэри ёросын – кык, Глаз, Дэбес, Эгра, Пичи Пурга, Сюмси ёросъёсын – быдэн одӥг муртлэн. 42 адями висёнэз вормиз. Ньыль мурт кулӥз. Кышномуртъёслы 64, 76, пиосмуртъёслы 60, 78 арес вал Туннэ нуналлы Удмуртиын коронавирусэн черлан 36 сюрс 711 учыр лабораториосын зэматэмын. 32 сюрс 514 адями йӧназ, 527 мурт кулӥз. Али 143-езлэн висисьёслэн тазалыксы секыт. Берло нуналскын элькунын коронавирус инфекцилы 4 сюрс 164 эскеронъёс ортчытӥзы. 8-тӥ пӧсьтолэзьлы Удмуртиын 206 сюрс 705 адями коронавируслэсь прививка пуктӥз, со пӧлысь 149 сюрс 940-эз кыкетӥ люкетсэ басьтӥзы ни. Тегъёс: Тазалык Ижкар висён Удмуртия коронавирус | Тазалык |
Анжелика Тихонова корреспондент Удмуртиын нылпилы школае мыныны ӧжытэз дӥськут, туэ пӧсьтолэзе дунъёсты чакласа, 8 сюрс манетлэсь дуно усёз. Со сярысь Удмуртстатлэн пресс-службаез ивортэ. Пиослы кулэ луись ӧжытэз дӥсь но пыдкутчан шорлыдын 8 сюрс 113 манет луоз. Лыдметэ шуныт куртка (3 сюрс 769 манет тыр), штан (1 сюрс 335 манет тыр), дэрем (789 манет тыр), пыдкутчан (2 сюрс 220 манет тыр) пыро. Нылъёсты дӥсяны ӧжыт дуногес усёз – 8 сюрс 312 манет тыр: шуныт куртка – 3 сюрс 769 манет, блузка – 1 сюрс 162 манет, юбка – 1 сюрс 161 манет, туфли – 2 сюрс 220 манет. Дӥськутэз пӧртэмгес карон понна пиос штанзэс джинсылы воштыны быгато (1 сюрс 313 манет), нош нылъёс – юбказэс дэремлы яке сарафанлы (1 сюрс 634 манет) Озьы ик пиналъёслы физкультурае ветлыны дӥськут кулэ луоз. Со шорлыдын 3 сюрс 107 манет тыр усёз. Лыдметэ 288 манетэн футболка, 1 сюрс 733 манетэн спорт костюм, 1 сюрс 86 манетэн искусственной кулэсь кроссовкиос пыро. Школае мыныны песьтэр басьтыны шорлыдын 2 сюрс 700 манет висъяно луоз Со сяна, пиналъёслы гожъяськон-суредаськон вузъёс кулэ луозы. Тужгес кулэ луись лыдметэ пыро: тетрадь – 7 манет, суредаськыны альбом – 76 манет, ручка – 18 манет, карандаш – 21 манет, фломастеръёс – 162 манет. Анай-атайёс пиналэнызы герӟет возён понна солы смартфон басьтыны быгато на. Со, туэ пӧсьтолэзе дунъёсты чакласа, шорлыдын 12 сюрс 43 манет тыр усёз. Со сяна, туала дышетскисьёслы одно ик кулэ луозы ноутбук (шорлыдын 30 сюрс 567 манет) но планшет (шорлыдын 11 сюрс 984 манет). Озьы ик нырысетӥ куарусёнлы сяська керттэтлы коньдон висъяло. Вить сяськалэсь керттэт шорлыдын 445 манет тыр усёз. Тодэ вайытом, Удмуртиын выль дышетскон ар азьын «Юртты нылпиез школае дасяны» акци мынэ. Тегъёс: Мерлык Ижкар Удмуртстат дунъёснотарифъёс Удмуртия пиналъёс школаос | Мерлык |
Анжелика Тихонова корреспондент Ярысь воргоронъёсты «Губи fest» фестиваль улсын ньӧрлэсь кудыос кутаны дышето. Со сярысь ивортодэтъя «Удмуртия» агентстволэн корреспондентэзлы мастер-классъёсты нуись, Ярысь киужъёсъя центрысь валтӥсь методист Надежда Торопова вераз. Ужрадэ пыриськыны вить воргоронъёс мылкыд каризы. Кивалтӥсьсылэн верамезъя, юасьёс тросгес но вал, но дыраз лыктыны ӧз тупалэ. Кыкез официально нокытын уг ужало, огез вахтаен ужа – одӥг толэзь отын, одӥг толэзь татын. Нош эшшо кыкез – соос милям (киужъёсъя – ред.) центрамы ужало. Соослэн вал мылкыдзы борӟаны, но люкаськыны дырзы ӧз сюрылы Надежда Торопова, Ярысь киужъёсъя центрысь валтӥсь методистТа дырлы одӥгез гинэ пумиськонзы ортчиз ай. Кибашлылэн верамезъя, воргоронъёслэн тунсыкъяськонзы вань: тыршо, вуоно занятие пумысен юаллясько. Оглом куинь занятие ортчыны малпало. Пусъём, 2019-тӥ арын «Губи fest» улосвылкуспо губи фестиваль «Культурная мозаика» огъяросси конкурслэн вормисез луиз но 388 сюрс манет утӥз. Эшшо 1 миллион 468 сюрс 500 манет ёрос коньдэт ватсаз на. Озьы фестивалез дасяны кулэ луись пӧртэм арбериос, костюмъёс но мукет макеос басьтӥзы. Со коньдонэн ик мастер-классъёс но радъязы. Тодэ вайытом, «Губи fest» фестиваль нырысьсэ 2017-тӥ арын ортчиз. Соку со ёроскуспо фестиваль лыдъяськиз, нош туэ улосвылкуспо инлыкен радъяськиз ини. Тегъёс: Мерлык Лулчеберет Яр Удмуртия фестиваль киуж | Лулчеберет но туризм |
Майя Бывальцева 12-тӥ пӧсьтолэзе Удмуртиысь нылпи лагерьёсын нырысетӥ сменаос усьтӥськозы. Элькунын оглом 500-лэсь трос лагерьёс ужалозы, но отын шутэтскисьёслэн лыдзы туэ кык поллы ӧжытгес луоз. Со сярысь журналистъёслы улосвылысь дышетонъя но тодосъя министр Светлана Болотникова вераз. Таяз арын куронъёсты чурытгес каризы. Со лагерьёсты 50 процентлы гинэ тырмытон, отын ужасьёслы потатэк улон но куд-ог мукет куронъёс, кудъёссэ куд-ог лагерьёс 12-тӥ пӧсьтолэзьлы быдэстыны уг быгато. Соин ик 19 карсьӧр лагерьёс пӧлысь 14-ез гинэ усьтӥсько. <...> Лагере шедён понна пиналъёслы коронавируслы тест сётоно ӧвӧл. Паласькись висёнъёсын черламъёсын кусыпъёс ӧй вал шуыса справка кулэ но педиатрлэсь огшоры, дышемъя справка Светлана Болотникова, Удмуртиысь дышетонъя но тодосъя министр«Ёлочка» лагерьын, кылсярысь, 6,5 аресысен 15 аресозь 90 пиналъёсты кутозы, азьвыл 160 вал. 12-тӥ пӧсьтолэзьысен 27-тӥ гудырикошконозь куинь смена ортчытыны малпало. Котькудӥз 12 нунал кыстӥськоз, азьвыл 21 нунал луэ вал. Таяз арын пиналъёс лагерьёсы асьсэ коже вуозы, азьвыл нимысьтыз висъям автобусъёсын ваньзэс ӵош ваё вал. Лагере пырон азьын шутэтскисьёсты эмчиос пумиталозы. Вань ужасьёс, 40 адями, 15 нунал ӵоже лагерьысь потатэк улозы. Лагерьын пиналъёслэсь нуналаз кык пол температуразэс мерталозы. Вань ужрадъёс 12-15 пиналъёслэсь отрядэн гинэ ортчылозы шуыса чаклало. Одӥг висъетын 2-3 адями улоз. Сменаос куспын кык нунал вис луоз, соку лагерез тазатон ужъёсты ортчытозы. Туэ лагерьёс бергес ке но усьтӥсько, ми кылем арын мында ик коньдон висъяськомы. Гужем тазалыкез кыдатон ужрадэз ортчытыны Удмуртилэн коньдэтысьтыз 362 миллион манет чакламын. Туэ ӧжытгес пиналъёс лагерьёсын шутэтскозы, 45 сюрс пала. Но анай-атайтэк кылем но секыт улон югдуре шедем вань пиналъёс лагерьёсы сюрозы Анастасия Муталенко, Удмуртиысь кивалтэтлэн тӧроезлэн воштӥсезТодэ вайытом, лагерьёсын тазатон ужрадъёсты ортчытон понна элькун коньдэтысь ватсаса 203 миллион манет висъязы. 2-тӥ гудырикошконозь Удмуртиын быгатонлыко удмурт пиналъёслы «Шундыкар» лагере мынон понна куриськонъёсты куто. Тегъёс: Дышетон Ижкар Удмуртия пиналъёс шутэтскон гужем | Дышетон но тодос |
Туспуктэм: Анжелика Тихонова Майя Бывальцева 8-тӥ шуркынмонэ Удмуртиын пилемо улоз, уйин интыосын кӧня ке лымы усёз, нуназе лымыяны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь секундскын 4-9 метре пельтоз. Элькунъя уйин но нуназе -3…+2 градус возиськоз. Сюресъёс вылын интыосын йӧвалег. Омыр зӥбет луло узвесь юбоя 749 миллиметр луоз, омырлэн мускытлыкез – 87 процент. Тодэ вайытом, улосвыл Гидрометцентр ивортэмъя, арня шоры элькунын шунытгес кариськоз, зоръёс берытскозы. Тегъёс: Удмуртия куазь | Инкуазь |
Майя Бывальцева 10-тӥ пӧсьтолэзе Удмуртиын интыосын гудыръялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Вирнуналэ улосвылын пильмаськылоз, лымшор ёросъёсын золгес, шор ёросъёсын ӧжытгес дырын-дырын зорылоз. Интыосын гудыръялоз. Тӧл лымшор но шундыпуксён вискысь секундскын 8-13 метре пельтоз. Нуназе элькунъя +20…+25 градус возиськоз. Омыр зӥбет луло узвесь юбоя 735 миллиметр, омырлэн мускытлыкез – 72 процент. Тодэ вайытом, Удмуртиысь Гидрометцентрын чакламзыя, элькунамы пӧсьтолэзе шорлыдын 2-3 нунал гинэ 30 градуслэсь пӧсь луылэ. Туэ сыӵеез ӧй вал на. Тегъёс: МЧС Удмуртия куазь | Инкуазь |
София Хохрякова Майя Бывальцева Берло нуналскын Удмуртиын коронавирусэн черлам 90 адямиез эмъяськонниосы понӥзы. Оглом 635 муртлэсь висёнэз шараязы. Со сярысь элкьунысь оперативной штаб ивортӥз. Та дыре «коронавирус» диагнозэн 3 сюрс 994 адямиез поликлиникаосын чаклало, соослэн висёнзы капчи ортче. Эшшо 1 сюрс 787 муртлэн коронавирус тодметъёсыз вань. 439-езлэн висисьёслэн тазалыксы шоро-куспо, 113-езлэн – секыт. 373 адями йӧназ. Куинь мурт улонысь кошкиз. Воргоронъёслы 69, 76, 81 арес вал. 23-тӥ толшорлы Удмуртиын коронавирусэн черлан 83 сюрс 121 учыръёс лабораториосын зэматэмын. 73 сюрс 659 адями йӧназ, 3 сюрс 478 мурт улонысь кошкиз. Та дыре 105 висисьёслэн тазалыксы секыт лыдъяське. Берло нунал ӵоже коронавируслы 7 сюрс 406 эскеронъёс ортчытӥзы. Коронавируслэсь прививка 681 сюрс 55 адями пуктӥз, со пӧлысь 533 сюрс 685 мурт кык компонентэн. «Спутник Лайт» вакцинаез 117 сюрс 113 адямилы пуктӥзы. Коронавиурс инфекциез алон, эскерон но эмъян пумысен визь-кенеш сётӥсь центрлэн телефон номерез: 8-800-100-24-47 (8 часысен 19 часозь). Тегъёс: коронавирус висён Тазалык Ижкар Удмуртия | Тазалык |
Туспуктэм: Руслан Нуриахметов Майя Бывальцева 2022-тӥ арын Удмуртиын анай-атайтэк кылем 141 пиналъёслы улон инты басьтыны коньдон висъялозы, соос пӧлын кылем арын свидетельствоос басьтэм муртъёс но. Элькунлэн коньдэтаз со ужпумлы 200 миллион манет чакламын. Со сярысь 17-тӥ куартолэзе улосвыллэн тӧроез Александр Бречалов Кун Кенешлэн сессияз ивортӥз. Анай-атайтэк кылем пиналъёслы одӥг пол коньдон тырон сярысь катэз 2021-тӥ арын кутӥзы. « Со ар пумын кужымаз пыриз, соин ик коньдон висъян сярысь сётэм 105 свидетельствоосъя 15 адями гинэ улон инты басьтыны быгатӥз. Мукетъёсыз черодын сылӥсьёс (90 адями), кин свидетелсьвоос басьтӥз, соосты туэ уже кутозы » Александр Бречалов, Удмуртилэн тӧроез Черодын сылӥсьёс 2022-тӥ арысь 12-тӥ куартолэзьлы 78 улон интыос басьтӥзы. Озьы ик туэ федерал но улосвыл коньдэтъёсысь 286,5 миллион манет висъязы, соин 242 квартира басьтозы. Алнаш черкогуртын сиротаослы корка пуктыны 56 миллион манет сётӥзы. 2022-тӥ ар кутсконлы Удмуртиын анай-атайтэк кылем 4 сюрс 400-лэсь трос пиналъёс лыдъясько. Тодэ вайытом, азьвылгес Александр Бречалов 2025-тӥ арозь вань сиротаослы улон инты сётозы шуыса вараз. Тегъёс: Удмуртия АлександрБречалов анай-атайтэккылемъёс улонинты Ижкар | Мерлык |
Майя Бывальцева Удмуртиысь лулчеберет кылёсбурез кун ласянь утёнъя агентстволэн пуктэмезъя Глазкарысь XIX даур пумын пуктэм юртэз Россиысь калыкъёслэн историяя но лулчеберетъя синпелетъёсынызы кун лыдметэ пыртӥзы. Со сярысь удысэтлэн сайтаз ивортӥзы. Кирпичлэсь кык этажъем юртэз Глазкарысь аракы возён складын ужасьёслы улон корка шуыса 1899-1901 аръёс вадесын пуктӥзы. Дыр сярысь рос-прос тодон ӧвӧл. Чакланъёсъя, сое пуктон ужъёсты 1901-тӥ арын йылпумъязы, аракы возён складлэн юртэныз ӵош Юрт со вакытысь «кирпич» стильлы тупась манерен пуктэмын. Планировкаез озьы ик XIX даур пумын рабочийёслы но служащийёслы трос патеръем коркаосты ӝутон тенденциосты возьматэ. 2017-тӥ арын юртэз аварийной лыдъязы. Отын улӥсьёсты мукет интые выжтэм бере, сое куашкатон сярысь ужпум пуктӥзы. Но дырыз дыръя ортчытэм эскеронъёслы луыса юртэз утён сярысь пумкылъян кутӥзы. Глазовской ульчаысь 40 номеро юртлы улосвыллэн лулчеберетъя синпелетэз инлык сётӥзы. Тодэ вайытом, кылем арын Ува ёросысь Чекан черкогуртысь Николай Чудотворецлы сӥзем пу черкез лулчеберетъя кылёсбурен лыдъяськись объектъёсын лыдметэ пыртӥзы. Тегъёс: Мерлык Удмуртия история Глазкар синпелет | Мерлык |
Туспуктэм: vk.com (БОУ УР «УГНГ им. Кузебая Герда») Анжелика Тихонова корреспондент Ижкарын Кузебай Герд нимо йӧскалык гимназиын нырысьсэ удмурт гожъясьёслэсь чуръёссэс вольыт лыдӟонъя «Удмуртилэн улэп классикаез» («Живая классика Удмуртии») вожвылъяськон ортчытӥзы. Отчы гимназиысь покчи но бадӟым классъёсын дышетскисьёс пыриськизы. Со сярысь ивортодэтъя «Удмуртия» агентстволэн корреспондентэзлы вожвылъяськонлэн кичӧлтӥсез, дышетон юртлэн кивалтӥсез Татьяна Волкова вераз. Асьсэдыз возьматыны мылкыд каризы 1-4, 5-8, 10-тӥ классъёсын дышетскисьёс. « Милям ӧй вал сыӵе одно ик котькуд классысь нылпиос мед пыриськозы шуыса куронмы, ми нырысьсэ ортчытӥськом бере ужрадэз, нылпиос ас мылкыд каремзыя мед пыриськозы шуыса малпам. Милям адӟеммы потэ вал, кулэ-а та конкурс, мылкыдзы луоз-а пиналъёслэн та конкурсэ пыриськыны. Шумпотыса вераны быгатӥськомы, 18 нылпиос ас мылкыд каремзыя пыриськизы та ужрадэ. Ӟуч нылпиос но пыриськизы, кудъёсыз дышето удмурт кылэз нырысетӥ классысен, пыриськизы удмурт нылпиос но » Татьяна Волкова, Кузебай Герд нимо йӧскалык гимназилэн кивалтӥсез Пиналъёс Кузебай Гердлэсь, Вениамин Ившинлэсь, Вячеслав Ар-Сергилэсь, Аркадий Клабуковлэсь, Филипп Кедровлэсь, Герман Ходыревлэсь, Трофим Архиповлэсь но мукет удмурт гожъясьёслэсь чуръёссэс лыдӟизы. Татьяна Волкова пусйиз, нылпиос паймытӥзы шуыса. Ӟуч пиналъёссы но ударениосты шонер пукытса, куараосты шонер вераса, вольыт лыдӟыны быгатӥзы. Конкурсэ пыриськисьёсты гимназилэн кивалтӥсезлэн воштӥсез Юлия Шахтина, нылпи садысь визьнодась Светлана Зинкова, азьветлӥсь дышетскисьёс Максимилиан Аляшев но Кристина Гаврилова кылзӥзы-дунъязы. Татьяна Волковалэн верамезъя, вуоно арысен «Удмуртилэн улэп классикаез» вожвылъяськонэз элькун инлыкен радъялозы. Удмуртиысь дышетонъя но тодосъя министерствоен со пумысен кенешемын ини. Нялтас вераса, «Живая классика» огъяросси вожвылъяськонлэсь улосвыл люкетсэ йӧскалык кылъёсын но ортчытыны ӵектонэн Кузебай Герд нимо гимназия но Удмуртиысь дышетонъя но тодосъя министерство 2021-тӥ арын сӥзьыл потӥзы вал ини. « Ми доры ветлӥз Сергей Сергеевич Кравцов (Россиысь калыкез дышетонъя министр – ред.). Соку ми министерствоен ӵош вазиськимы вал таӵе предложениен – пыртыны «Живая классика» конкурсэ региональной сыӵе конкурсэз, кытын пӧртэм кылъёсын нылпиос лыдӟысалзы национальной классикаез. Сергей Сергеевич Кравцов соку сое поддержать кариз » Татьяна Волкова, Кузебай Герд нимо йӧскалык гимназилэн кивалтӥсез Тодэ вайытом, 2022-тӥ арын «Живая классика» огъяросси вожвылъяськонлэн улосвыл люкетаз Глазкарысь, Ижкарысь но Камбаркарысь пиналъёс вормизы. Тегъёс: Ижкар удмурткыл КузебайГерднимогимназия пиналъёс Дышетон Удмуртия Литература | Дышетон но тодос |
Анжелика Тихонова корреспондент 24-тӥ инвожое Удмуртиын Вормон Парад уз луы. Со сярысь элькун тӧролэн но кивалтэтлэн администрацизылэн кивалтӥсез Сергей Смирнов ивортӥз. Отчы пыриськисьёсты но, учкисьёсты но кышкытлыклэсь утён вылысь ми 24-тӥ инвожое Ижкарын парад ортчытонлэсь куштӥськоно луим. Сыӵе пумкылъян Роспотребнадзорлэн дэмланъёсыз вылэ пыкъяськыса кутэмын Сергей Смирнов, Удмуртиысь тӧроезлэн но кивалтэтэзлэн администрацизылэн кивалтӥсезТодэ вайытом, азьвыл Россилэн азьмуртэз Владимир Путин Москваын но мукет каръёсын Вормон Парадъёс 24-тӥ инвожое ортчозы шуыса вераз. Тегъёс: Мерлык Ижкар Удмуртия коронавирус ВормонНунал БыдӟымАтыкайож СергейСмирнов | Мерлык |
Анжелика Тихонова корреспондент Удмуртиын улӥсьёсты йӧскалык сиён-юонъя «Быг-Быг» калыккуспо фестивальлэн онлайн ужрадъёсаз пыриськыны ӧтё. Со сярысь фестивальлэн «Вконтакте» мерлыко вотэсысь бамаз ивортэмын. 5-тӥ инвожое 12 часын фестивальлэн «ВКонтакте» мерлыко вотэсысь бамаз меӵак эфирын фестивалез радъясьёслэн «Инвожо дыръя» программазы ортчоз. Пыриськисьёс радъясьёслы пӧртэм юанъёс сётыны, вераськыны, ӵошен перепеч пӧраны, кырӟаны-эктыны быгатозы. Озьы ик мылкыд карисьёсты «Ӵошен ческытгес» («Вместе вкуснее») видеочеллендже пыриськыны ӧтё Со понна кыӵе ке сиён пӧрамлэсь берпуметӥ люкетсэ 30 секундъем видеое гожтоно, пӧрась йӧскалык дӥсен луыны кулэ, ужез 1-7 пӧсьтолэзе «ВКонтакте» мерлыко вотэсысь ас баме #вместевкуснее хештег пуктыса поттоно. Пиналъёслы онлайн амалэн «Пичи шеф» вожвылъяськонэ пыриськыны ӵекто Соос понна кык номинация луоз: «Съедобный букет» но «Непечённый торт». Нырысетӥяз пыриськон понна бакча сиёнъёслэсь, емышъёслэсь, сиёно турынъёслэсь но мукет будосъёслэсь тугоко кылдытоно. Керттэтэз чебер лэсьтон понна ватсаса (сиёнтэм) арбериосты но кутыны яра. Кыкетӥ номинацилы горд сюйлэсь «пӧраськоно» но пӧрамез чебер кароно. Чеберъяны сяськаосты, куаръёсты но мукет сиёнтэм арбериосты кутыны луэ. Ужъёсты урдэс ласянь но вылӥысен туспуктыса, туэ 10-тӥ пӧсьтолэзёзь «ВКонтакте» мерлыко вотэсысь ас баме куштоно, #БЫГ_БЫГ_ПИЧИШЕФ хештеген пусъёно но кыӵе номинацие пыриськемез гожтоно (мылкыд каремъя кыказ номинациосы но пыриськыны луэ). Пиналъёслэсь пӧраськемъёссэс арлыдъя кык группаосъя учкозы: 6 аресысен 10 аресозь; 11 аресысен 13 аресозь. Вормисьёсты Удмурт сиён-юонъя интерактивной музей-юртэ (ваньмон дыръя) семьяен (куинь адями) дунтэк ветлон, ческыт перепечъёс, «Быгы» центрлэсь синпель но дипломъёс возьмало. Тодэ вайытом, сяме пырем «Быг-Быг» фестивалез туэ вуоно арлы выжтӥзы. Тегъёс: Мерлык Лулчеберет Шаркан Удмуртия фестиваль сиён-юонъёс 100ар | Лулчеберет но туризм |
Наталья Тетерина Чеберлыко финн-угор киужъёслэн Татарстанын азинскемзы сярысь кенешозы Челныын удмурт лулчеберетъя нуналъёс улсын. Ужрад 5-тӥ оштолэзе Удмуртиысь ӧнерчиослэн «Куиськон крезь» адӟытонэнызы усьтӥськоз. Удмурт лулчеберетъя нуналъёс Бигерын арлы быдэ ортчись «Мы ветви древа одного» элькун финн-угор фестивальлы кутскон сётозы, шуиз ивортодэтъя «Удмуртия» агентстволы Челныысь удмуртъёслэн мер огазеяськонзылэн кивалтӥсез Валентина Билык. Котькуд ар ми элькун финн-угор фестиваль ортчытӥськомы. Соин сэрен фестивальлэсь вӧлметсэ паськытатэм потэ. Кылем арын ужазы кык усто (удмурт — ред.) площадкаос: пельнянь фестиваль но концерт площадка. Таяз арын малпан таӵе — чеберлыко финн-угор киужъёс мед азинскозы Валентина Билык, Челныысь удмуртъёслэн огазеяськонзылэн тӧроез Солэн кылъёсызъя, та ӧрез азинтонъя нырысетӥ вамыш удмурт киужъёс бордысен лэсьтозы, азьланяз мукет финн-угор калыкъёслэн чеберлыко киужъёсыныз тодматозы. Удмуртилэсь брендзэ вайыны малпам — со куиськон. Тодматском Валентина Билык, Челныысь удмуртъёслэн огазеяськонзылэн тӧроезКызьы шуиз Челныысь удмуртъёслэн огазеяськонэнызы кивалтӥсь, адӟытон усьтӥськем бере «Татарстанын финн-угор ӧръя чеберлыко киужъёсты но синпельёсты кылдытон» темая котырес ӝӧк ортчоз. Отчы та ӧръя дышетӥсьёс, ӧнерчиос, йӧскалык лулчеберетъя огазеяськонъёслэн тӧрооссы но элькунысь калыкъёслэн эшъяськон юртъёслэн кивалтӥсьёссы люкаськозы. Кенешемзы бере Бигерысь чеберлыко финн-угор киужъёс бордын тыршись ӧнерчиос пӧлын вожвылъяськон ялозы. Солы йылпумъянъёс 22-тӥ куарусёнэ «Мы ветви древа одного» фестивальын лэсьтозы. Ватсалом, Удмурт лулчеберетъя нуналъёс улсын Челныын озьы ик чеберлыко киужъёсъя мастер-классъёс но концерт ортчозы. Тегъёс: Лулчеберет удмуртъёс финн-угоркалыкъёс Татарстан киуж | Лулчеберет но туризм |
Анжелика Тихонова корреспондент Удмуртие пуэдлэсь «Гриппол Плюс» вакциналэн 17 сюрс 870 дозаез вуиз. Со арлыдо калыклы чакламын, ивортӥз элькун тӧролэн но кивалтэтлэн пресс-службазы. Матысь дыре вакцинаез элькунысь эмъюртъёсы вуттозы Пуэдлэсь вакцинациез улон интыя поликлиникаын ортчыны луэ. Озьы ик прививкаез школаосын, нылпи садъёсын, ужъя коллективъёсын радъяса пуктылозы. Пусъём, пуэдлэсь но коронавируслэсь прививкаосты ог дыре пуктыны уг яра. Коронавируслэсь прививкалэсь кыкетӥ компонентсэ пуктэм бере пуэдлэсь прививка пуктон азьын толэзь ке но ортчыны кулэ Пуэдлэсь прививкаез вань калыклы пуктыны яра. Тужгес но 6 толэзьысен нылпиослы, хронической висёнъёсын курадӟисьёслы, нылпи ваёно нылкышноослы, эмчиослы, дышетӥсьёслы, студентъёслы, транспортын но услуга сётӥсь предприятиосын ужасьёслы, ожгарчиослы, призывникъёслы. Нялтас вераса, 2021-2022 эпидеми вакытэ Удмуртиын федерал но улосвыл коньдэтъёс чотын 826 сюрслэсь трос адямилы пуэдлэсь прививка пуктыны чаклало, соос пӧлысь 243 сюрсэз – нылпиос. Ватсалом, куарусён кутсконын элькунэ нылпиослы но нылпи ваёно кышномуртъёслы «УльтриксКвадри» вакциналэн 223 сюрс дозаез вуиз вал ини. Тегъёс: Тазалык Удмуртия пуэд прививка | Тазалык |
Туспуктэм: Григорий Фомин Наталия Сильвестрова 9-тӥ куартолэзе Ижкарын Быдӟым Атыкай ожын вормонлы 78 ар тырмонлы сӥзем «Эстафета Мира» капчи атлетикая ӵошатскон радъяськоз. Туэ со 74-тӥзэ ортчоз. Со сярысь кар администрацилэн пресс-службазы ивортӥз. Ужрад 14 часын кутскоз. Эстафетаез усьтон но бызьыны кутскон Пушкинской урамын Удмуртиысь кивалтэтлэн юртэз азьын радъямын луоз Эстафетаез спортысь ветеранъёс но нылпиос кутско, соебре эстафетаез покчиёзо но шоръёзо ӧнер дышетсконниос, спортъя клубъёс, карысь промышленной предприятиоя но огазеяськонъёс, вылӥ дышетсконниос куто. Ӵошатсконэз Ижкарысь школаос йылпумъяло. Оглом эстафетае 1 сюрс котыр адями пыриськоз. Капчи ателтикая ӵошатсконын вормисьёсты кузьымъёсын пусъёзы. 2022-тӥ арын «Эстафета Мира» бызьылонъёсы 1,5 сюрс котыр адями пыриськиз. Тегъёс: Быдӟымнунал ВормонНунал бызьылон ӵошатсконъёс Ижкар Удмуртия | Спорт |
Анжелика Тихонова корреспондент 3-тӥ гудырикошконэ, Интыысь ожъёсысь ветеранъёслэн нуналазы, Балезиноын ожгар техникаез но пыӵал-тӥрлыкез адӟытон ортчоз. Каргуртысь ураме нырысьсэ Ижкарысь «Купол» заводын лэсьтэм «Оса» но «Тор» зенитно-ракетной огъетъёс потозы. Со сярысь Удмуртиысь тӧролэн но кивалтэтлэн пресс-службазы ивортэ. Озьы ик шор стадионын Россиысь ДОСААФ-лэн Ижкарысь аэроклубезлэн возьматонэз ортчоз. Парашютистъёс Россилэн но Удмуртилэн куншетъёсынызы инбамысь васькозы. Со сяна, омырын купольной акробатикалэсь куд-ог люкетъёссэ возьматозы Со сяна, Кунпуш ужъёсъя министерствоысь но Росгвардилэн нимысьтыз подразделениослэн возьматонъёссы чакламын. Озьы ик ужрад улсын ожгар удысын ужась предприятиослэн ивор вӧлмытӥсь стендъёссы ужалозы, пыӵал-тӥрлыкез сэрттонъя-бичанъя мастер-классъёс ортчозы, музейлэн «Солдат войны не выбирает» адӟытонэз радъяськоз, ожъёсын бырем улосчиоссылы синпелет доры сяськаос но керттэтъёс понозы, футболъя нылпи школаысь пиналъёс но интыысь ожъёсысь ветеранъёс мини-футбол шудозы. Вань мылкыд-карисьёсты армейской ӝукен куноятозы. Капчи мылкыд Балезино ёросысь, Екатеринбургысь, Пермьысь, Сарапулысь коллективъёс кылдытозы. Со сяна, Москваысь ӧтем куноос – «Юта» группаысь артистъёс концерт возьматозы. Интыысь ожъёсысь ветеранъёслэсь нуналзэс пусъёнэз 22 часын праздниклы сӥзем яркыт пуштытъянъёс йылпумъялозы Ужрадэз Удмуртилэн кивалтэтэз, Балезино ёрослэн администрациез, элькунысьтымы Интыысь ожъёсысь ветеранъёслэн ассоциацизы радъя. ВАТСАН Интыысь ожъёсысь ветеранъёслэсь нуналзэс Балезино каргуртын 1998-тӥ арысен арлы быдэ гудырикошконлэн нырысетӥ кӧснуналаз пусъё. Ужрадэ Афганистанын, Уйпал Осетиын, Чечняын но мукет «пӧсь интыосын» бырем ожгарчиослэн анайёссы, семьяоссы пыриськозы. Со сяна, службазэс нуэмъёс, соослэн семьяоссы, эшъёссы люкаськозы. Озьы ик кун но муниципал тӧрлыкъёслэн, мер огазеяськонъёслэн ыстэм муртъёссы вуозы Тодэ вайытом, 28-тӥ пӧсьтолэзе Ижкарын Россиысь Ожгар зарезь флотлэсь нуналзэ пусъёзы. Нош куарусёнэ вылӥ пилотажъя «Русские витязи» группаез нош ик возьмало. Тегъёс: Балезино Удмуртия Мерлык ожгартехника | Мерлык |
Анжелика Тихонова корреспондент Удмуртиысь спортсменка Лилия Васильева куасэн бызьылонъя дуннелэн чемпионатаз мыноз. Со сярысь Россиысь куасэн бызьылонъя федерацилэн «ВКонтакте» мерлыко вотэсысь бамаз ивортӥзы. Ӵошатсконъёс 25-тӥ тулыспалэ – 7-тӥ южтолэзе Германиысь Оберстдорф карын ортчозы Со сяна, Россилэн люкам командаяз эшшо 11 нылкышноос пыризы. Воргоронъёслэн люкам командаязы Удмуртиысь Сергей Ардашев сюриз. Со та дыре бускель Татарстан улосвыл понна бызьылэ. Тодэ вайытом, кемалась ик ӧвӧл Удмуртиысь Александр Ившин егитъёс пӧлын куасэн бызьылонъя дуннелэн чемпионэз луиз. Тегъёс: Спорт Ижкар Удмуртия Россия куасэнбызьылон | Спорт |
Туспуктэм: Удмурт кун университетлэн пресс-службаез Наталия Сильвестрова Улонысь кошкиз биологи тодосъя доктор, Удмурт кун университетысь профессор, Удмуртилэн кун премиезлэн кык пол лауреатэз Николай Ильминских. Со сярысь 8-тӥ гудырикошконэ шаертодосчи Александр Кондратьев «ВКонтакте» мерлыко вотэсысь бамаз ивортӥз. Тодосчилы 69 арес вал. Николай Геннадьевич вордскиз 1954-тӥ арын 24-тӥ толшоре Якшур-Бӧдья ёросысь Варавай гуртын. Казаньысь кун университетез йылпумъяз. 40 арлэсь трос Удмурт кун университетын дышетӥз, кема аръёс ӵоже огъя биологияя кафедраен кивалтӥз. Граждан утёнъя институтлэн нырысетӥ деканэз вал. Тодосъя но научно-популярной уно ужъёслэн авторзы луэ. 2022-тӥ арын Николай Ильминскихен дасям пиналъёслы шаерамы улӥсь пӧйшуръёс, нымы-кибыос но будосъёс сярысь «Почтовый ящик медведя» книга потӥз. Ивортодэтъя «Удмуртия» агентство Николай Геннадьевичлэн ӵыжы-выжыосызлы но матысь адямиосызлы куректэмзэ вера. Тегъёс: Тодос кулон Удмуртия | Мерлык |
Туспуктэм: freepik.com Наталия Сильвестрова Удмуртиын 2023-тӥ ар кутсконысен шыр висёнэн 152 адями черлазы, сизьымез соос пӧлысь нылпиос. Со сярысь Роспотребнадзорлэн элькунъя управлениезлэн пресс-службаез ивортӥз. Висён учыръёсты Ижкарые, Воткаын, Можгаын, Сарапулын, Глазкарын но элькунысь 17 ёросын пусъемын. Тужгес но трос висисьёс Алнаш но Пичи Пурга (быдэн укмыс), Шаркан (тямыс) но Кияса (куинь) ёросъёсын. Черламъёс пӧлысь 65,1 процентэз 30-59 аресъемъёс, 19 процентэз – 60-лэсь арлыдоос, 11,2 процентэз – 18-29 аресъем егитъёс. Тросэз висисьёс дорысьтызы висён шедьтӥзы, 42 мурт сад-бакчаосазы но 17 мурт нюлэскы ветлыку черлаз. Висёнлэсь утиськон понна тузон пурӟон интыосын маскаен но перчаткиосын ужано, киосты ӵемгес миськоно, сиён-юонэз йырйиськисьёслы сузёнтэм интыосын возёно, йырйиськисьёсты гольык киын йӧтылоно ӧвӧл. Тегъёс: Тазалык висён Удмуртия | Тазалык |
Анжелика Тихонова корреспондент Удмуртиысь школаосы 30 выль автобусъёс басьтозы федерал коньдэтлы луыса. Со сярысь элькунысь Дышетонъя но тодосъя министерстволэн коллегияз ивортӥз министр Алексей Шепталин. «2017-тӥ арын 10 арлэсь кема ужам вань школа автобусъёсты воштыны чакласьком. Сыӵеос туннэ нуналлы 42», — пусйиз Шепталин. Со сяна 12 машинаос басьтозы элькун коньдэтлы луыса — ужпумез быдэстон понна 20 миллион манет висъязы. Тодэ вайытом, кылем арын Удмуртиысь школаосы 19 автобусъёс вуттэмын вал. Нош огъя элькунамы нылпиосты нуон-ваён понна 401 автобус уже кутӥське. Тегъёс: Дышетон Транспорт Удмуртия школаос АлексейШепталин | Дышетон но тодос |
Майя Бывальцева Выль ар праздникъёс вылтӥ Удмуртиын 46 сюрс 500 туристъёс шутэтскизы. Иворъёсъя «Удмуртия» агентстволы со сярысь веразы элькунысь Лулчеберетъя но туризмъя министерстволэн туризмъя ёзэтаз. Тужгес трос адями ветлӥз Шаркан ёросэ — отчы 15 сюрс 200 адями вуылӥз. Кыкетӥ интыын — Сарапул ёрос (11 сюрс 800 адями), куинетӥын — Вотка (5 сюрс 400 адями). Тодэ вайытом, кылем арын лэсьтэм рейтингъя, элькунысь туризмъя объектъёсы 80 сюрслэсь трос адями вуылӥз. Но, кызьы валэктӥзы иворъёсъя «Удмуртия» агентстволы, таяз арын лыдъян выль сямен мынӥз. «Кылем арын ми калыкез туристъёслы но турист луисьтэмъёслы ӧм люкылэ, пӧртэм объектъёсы ветлэм муртъёсты лыдъяллямы. Мукет сямен вераса, лыдъямы Чайковскийлэн музей-юртаз ветлэм Воткаын улӥсьёсты. Нош таяз арын ми туристъёсты гинэ лыдъямы. Туристъёс — со асьме доры мукет улосвылъёсысь лыктӥсьёс яке Удмуртиын улӥсьёс, кин туризмъя объектъёсын тодматскон понна асьсэ карзылэсь но ёроссылэсь палэнэ потазы», — веразы министерствоын. Ӧнерчиослэн чакламзыя, 46 сюрс 500 туристъёс — 8 нуналъем каникулъёс понна «умой возьматэт». Кызьы ивортэ Удмуртиысь тӧролэн но кивалтэтлэн пресс-службазы, таяз арын туризм удысын валтӥсь ӧр «Камский берег» ик луэ — сое азинтыны федерал коньдэтысь 121 миллион манет но элькун коньдэтысь 50 миллион манет висъялозы. Со сяна, Грак ёросысь Баба Ягалэн выжыкыл резиденциезлы коньдонэн юрттэт сётон сярысь пумкылъян кутэмын. Та удысын бадӟым ужрадъёс пӧлын — туризмъя видеопрезентациосъя «Диво России» фестивальлэн улосвыл люкетэз, Ижкарын со оштолэзе ортчоз, озьы ик Удмуртилы фотоадӟытон, со Китайысь Аньхой провинциын луоз. Выжыкылъёсысь геройёс Тол Бабай дорын куноын Тегъёс: Туризм Удмуртия Лулчеберетъянотуризмъяминистерство Удмуртиысьтуризм Выльар | Лулчеберет но туризм |
Майя Бывальцева Гурт сюресъёсты лэсьтыны Удмуртия федерал коньдэтысь ватсаса 350 миллион манет басьтӥз. Аппарат кенешон бере со сярысь вераз элькунлэн тӧроез Александр Соловьёв. Ватсаса коньдон басьтыны луиз федерал центре келям дась ӵектосъёслы луыса. «2016-тӥ арын ми 6 сюресъёслы 220 миллион манет басьтӥмы. Кылем арняе милем эшшо 350 миллион висъязы. Оглом 570 миллион манет. Озьы ми 6 интые 14 сюрес лэсьтомы», — пусйиз улосвыл кивалтӥсь. Сюресъёс элькунлэн пӧртэм ёросъёсаз. Список матысь дыре тодмо луоз. «Ми понна тужгес пусйымон 2015-тӥ ар, ми 100 иськем пала гурт сюресъёсты лэсьтӥмы. 2012-тӥ арысен Удмуртия федерал коньдэтысь 3 миллиард манет басьтӥз. Эшшо 800 миллион элькун коньдэт ватсаз. Оглом ми 312 иськем гурт сюресъёсты лэсьтӥмы ни. Мон малпасько, со туж умой. Та программа ӧз йылпумъяськы на, ми мукет объектъёсъя но ужкагазъёсты дасяломы», — вераз Александр Соловьёв. Тегъёс: Удмуртия АлександрСоловьёв гуртсюресъёс коньдэт тупатъянужъёс | Авто |
Туспуктэм: Удмуртиысь дышетонъя но тодосъя министерстволэн пресс-службаез Майя Бывальцева Ижкарысь промышленностья но экономикая колледжын «IT решения для бизнеса на платформе «1С: Предприятие 8» но «Корпоративная защита будущих угроз информационной безопасности» мастерскойёс усьтӥзы. Со сярысь Удмуртиысь дышетонъя но тодосъя министерстволэн пресс-службаез ивортӥз. « Мастерскойёсамы тупатъян ужъёс ортчытэмын но тӥрлык басьтэмын – комьютеръёс, интерактивной доскаос, серверъёс, тужгес выль прогрммаос » Хазрет Муссаев, колледжлэн кивалтӥсез Мастерсткойёсын студентъёс сяна, школаын дышетскисьёс но тодон-валанъёс басьтозы. «IT решения для бизнеса на платформе «1С: Предприятие 8» ӧръя мастерскойын кыкетӥ курсысь студентъёс – вуоно разработчикъёс но тестировщикъёс – дышетскозы. Лабораториын 13 инты. «Корпоративная защита будущих угроз информационной безопасности» мастерскойын кыкетӥ курсын но школаын дышетскись пиналъёс дышетскозы. Та дырозь ньыль шор зо ӧнер дышетсконниосын мастерской ёс усьтӥзы ни вал - Глазкарысь политехникая колледжын, Можгаысь Т. К. Борисов нимо педколледжын, Сарапулысь машинаос лэсьтонъя но ивортодэт технологиосъя техникумын, Ижкарысь машинаос лэсьтонъя С. Н. Борин нимо техникумын. « Ми нырысь ик юрттӥськом со ӧръёслы, кудъёсызлы улосвылын кулэяськон вань. Лыдметын соос 50 пала – со, кылсярысь, машинаос лэсьтон ӧр, ИТ-технологиос, гурт возёс но дышетон удысъёс, озьы ик услугаос. Таяз арын ми 12 лабораториос усьтӥмы, вуоно арын 15 мастерскойёс усьтомы но 2024-тӥ арын эшшо 15 мастерской усьтом. Солы коньдон федерал коньдэтысь но Удмуртиысь валче вылысь висъяське » Ирина Крохина, Удмуртиысь дышетонъя но тодосъя министрлэн воштӥсез Тодэ вайытом, Удмуртиын куинетӥзэ «ИТ-Куб» дышетон центрез усьтӥзы. Тегъёс: Удмуртия Дышетон Ижкар | Дышетон но тодос |
Туспуктэм: Татьяна Пунгина Майя Бывальцева Матысь нуналъёсы Удмуртиын -1 градусозь шуныт кариськоз, кӧня ке лымыялоз. Со сярысь улосвыл Гидрометцентрлэн пресс-службаез ивортӥз. 1-тӥ тулыспалэ, вирнуналэ, уйин но ӵукна -1…-6 градус возиськоз, нунал ӵоже каллен лэзькоз. Уйин быдэс шаерын ӧжыт лымыялоз, нуназе уйпал но шор ёросъёсынгес. Тӧл секндскын 5-10 метрозь пельтоз. 2-тӥ тулыспалэ, покчиарняе, шуак кезьытскоз. Уйин но ӵукна температура -9…-14 градусозь лэзькоз, лымшор, лымшор но шундыӝужан палась ёросъёсын -15…-16 градусозь. Нуназе термометръёс -6…-11 градус возьматозы. Шӧдскымон лымыяны кулэ ӧвӧл, тӧл лапкомоз. Сюресъёс вылын йӧвалег возиськоз. Нырысь-валысь чакланъёсъя, 3-тӥ тулыспалэ нуназе бере лымыялоз, температура -4…-9 градус луоз. Тегъёс: куазь Удмуртия Гидрометцентр | Инкуазь |
Майя Бывальцева 5-тӥ оштолэзе Удмуртиысь куасэн бызьыльӥсьёслэн командаоссы Россилэн чемпионатаз эстафетаын нырысетӥ но кыкетӥ интыосты басьтӥзы. Со сярысь Россиысь Куасэн бызьылонъя федерацилэн пресс-службаез ивортэ. Зарни медаль утӥз Удмуртилэн нырысетӥ командаез – Дмитрий Япаров, Сергей Ардашев, Константин Главатских но Максим Вылегжанин. Элькунлэн кыкетӥ командаез – Евгений Байбородов, Евгений Вахрушев, Александр Уткин но Кирилл Вичужанин – кыкетӥ луиз. Куинетӥ инты басьтӥзы Татарстанысь куасэн бызьылӥсьёс. Куасэн бызьылонъя Россилэн чемпионатэз Архангельск улосвылын 30-тӥ южтолэзьысен 7-тӥ оштолэзёзь мынэ. Тодэ вайытом, азьвылгес Максим Вылегжанин 30 иськемъем скиатлонын кыкетӥ луиз. Сергей Ардашев классика амалэн спринтын азвесь медаль утӥз. Тегъёс: Спорт МаксимВылегжанин ДмитрийЯпаров Удмуртия Россия куасэнбызьылон куас | Спорт |
Анжелика Тихонова корреспондент 8-тӥ куарусёнэ Ижкарысь Киров нимо паркын Танкистлэсь нуналзэ пусъёзы. Со сярысь Ижкар администрацилэн пресс-службаез ивортэ. Ужрад 11 часын «Танк «ИС-3» синпелет доры сяська пононэн кутскоз. Ижкарысь кадет классъёс строен ветлон возьматонъёссэс адӟытозы. Озьы ик танк войскоосысь ветеранъёслы, запасысь танкистъёслы но соослэн семьяоссылы концерт дасялозы. Шулдыръяськонлэн радлыкез: 11 часын – «Танк «ИС-3» синпелет дорын танк войскоосысь ветеранъёсты пумитан; 11 час 15 минутэ – «Танк «ИС-3» синпелет дорын сӥё-дано собрание; 11 час 50 минутэ – синпелет доры гирляндаос, тугокоос но сяськаос понон; 11 час 55 минутэ – кадет классъёсын дышетскисьёслэн строен ветлонъя возьматонъёссы; 12 часын – концерт; 13 часын – ужрадэз ворсан. ВАТСАН Танкистлэсь нуналзэ 1946-тӥ арысен пусйыны кутскизы. Соку со танкистлэсь ӧнерзэ гажамез возьматон но со ёзъёслэсь Кыкетӥ дунневыл ожын вормонын бадӟым инты басьтэмзэс пусъён понна кылдытэмын вал. Туала вакытэ Танкистлэсь нуналзэ Росси азьмуртлэн 2006-тӥ арын кутэм пуктэтэзъя куарусёнлэн кыкетӥ арнянуналаз пусъё Тодэ вайытом, Россилэн командаез Пичи Пургаын вордскем ожгарчилэн кивалтэмез улсын танк биатлонын вормисе потӥз. Тегъёс: Ижкар Армия Удмуртия Мерлык праздникъёс ожгартехника | Мерлык |
Майя Бывальцева Удмуртиысь кивалтэтлэн тӧроез лымыян дыръя пичи сюресъёсты но азбаръёсты сузянлэн ӟечлыкезлы саклык висъяны куриз. 9-тӥ коньывуонэ Виктор Савельев Ижкарлэн кивалтӥсьёсыныз, министерствоосын но удысэтъёсын толон трос лымы усён дыръя кылдэм югдурез эскериз. Со сярысь ивортэ улосвыл тӧролэн но кивалтэтлэн пресс-службазы. «Инкуазь кужымез дугдытыны уг луы, но солы дась луыны кулэ. Та ужын тужгес бадӟым кылкутон усе сюресъёсты но ульчаосты возён ужен вырись ёзэсъёс вылэ. Ижкарысь но элькунысь автомобиль сюресъёс вылын кылдэм югдур возьматӥз, трос лымы усемен но подрядной огазеяськонъёслэн ӝегамзы сэрен сюресъёс вылын югдур секыт луэ», — вераз кивалтэтлэн тӧроез. Со пусйиз, таӵе югдурын валтӥсь ужпум — сюрес вылын шудтэм учыръёслэн лыдзы медаз буды. Озьы ик солэн верамезъя, пичи сюресъёсты но азбаръёсты сузянын муниципалитетъёслы улосвылысь транспортъя но сюрес возёсъя министерство юрттыны кулэ. Умой ужамтэ заказчикъёсты но подрядчикъёсты административной кылкутон улэ кыскыны кулэ. Транспортъя министерствоез улосвыл, мунципалкуспо но федерал сюресъёс вылтӥ кышкыттэмлыко мынон-ветлонэз радъян ужрадъёсты кутыны куризы. Али федерал трассаос вылын оперативной группаос ужало, шугъяськытӥсь интыосын нимысьтыз техника люкамын. Сюресъёс, тротуаръёс но азбаръёс чылкыт мед улозы шуыса, удысэтъёс матысь дыре вань огазеяськонъёслэсь ужамзэс радъян понна ужрадъёсын план кылдытыны кулэ. Тегъёс: Мерлык Авто Ижкар ВикторСавельев Удмуртия лымы | Мерлык |
Майя Бывальцева Удмуртилэн тӧроез Александр Соловьёв школаез йылпумъянлы сӥзем ужрадъёсты одӥг нуналэ ортчытон пумысен кичӧлтонлы дурбасьтӥз. 4-тӥ пӧсьтолэзе кивалтӥсь со сярысь вераз журналистъёслы. Школаосын выпускнойёсты элькунын одӥг нуналэ ортчытыны ӵектонэн азьвылгес потӥз Удмуртиысь кунпуш ужъёсъя министр Александр Первухин. Солэн верамезъя, озьы вань удысэтъёсын эрикрадэз утён ужез умоятыны, полицейскойёсты валтӥсь ужзылэсь кысконлэсь возиськыны но «сазь нунал» юнматыны луоз. «Куке тодӥськод, кытын шутэтско анай-атайёс нылпиосынызы, капчигес. Ми али анай-атайёсын но школаосын кенешомы. Выпускнойёс понна одӥг нунал, оло, вуоно арын луоз ни», — вераз Александр Соловьёв. Школаез йылпумъянлы сӥзем ужрадъёсты одӥг нуналэ али ортчытъяло Москваын, Санкт-Петербургын, Самараын но Саратовын. Тегъёс: Мерлык МВД АлександрПервухин егитъёс Удмуртия АлександрСоловьёв школаос кышкыттэмлык | Мерлык |
Туспуктэм: freepik.com Удмуртиын 2023-тӥ ар кутсконысен шыр висёнэн 75 черлан учырез шараязы, куинез соос пӧлысь нылпиос. Со та дыр ӵоже ик кылем ар лыдметлэсь 1,6 процентлы тросгес. Со сярысь Роспотребнадзорлэн элькунъя управлениезлэн пресс-службаез ивортӥз. Тужгес но трос висисьёс Шаркан ёросын – 8 учыр. Алнаш ёросысь 5 мурт черланы сюризы. Вотка ёросысь висёнэз ньыль адямилэсь шедьтӥзы, сомында из Воткаысь но Сарапулысь. Сюмси ёросын 3 черлан учыр шараязы. Тросэз черламъёс дорысьтызы висён шедьтӥзы, 12 мурт сад-бакчаосазы но ньыль мурт нюлэскы ветлыку черлаз. Висёнлэсь утиськон понна тузон пурӟон интыосын маскаен но перчаткиосын ужано, киосты ӵемгес миськоно, сиён-юонэз йырйиськисьёслы сузёнтэм интыосын возёно. Тодэ вайытом, Удмуртиын лемтэй энцефалитэн висён нырысетӥ учыр пусйизы. Ватсалом, Ижкарын шутэтскон интыосты но нюлэсъёсты лемтейёслэсь но шыръёслэсь тазатӥзы. Тегъёс: Тазалык висён Удмуртия | Тазалык |
Майя Бывальцева 24-тӥ толсуре Удмуртиысь Кун Кенешлэн сессиез дыръя элькунлэн тӧроез Александр Бречалов 31-тӥ толсурез шутэтскон нуналэн карыны ӵектӥз. Россилэн азьмуртэз Владимир Путин улосвылъёслы 31-тӥ толсурез шутэтскон нуналэн карыны ӵектӥз. Соин ик мон, тӧро сямен, Удмуртиын 31-тӥ толсурез ужантэм нуналэн карыны дэмласько Александр Бречалов, Удмуртилэн тӧроезТодэ вайытом, азьвыл улосвыллэн кивалтӥсез ортчись арлэн берпуметӥ нуналэз Удмуртиын ужан нуналэн кылёз шуыса вераз вал. Тегъёс: Ижкар ВладимирПутин Удмуртия КунКенеш праздникъёс шутэтскон Выльар АлександрБречалов | Мерлык |
Туспуктэм: Руслан Нуриахметов Наталия Сильвестрова 19-22 гудырикошконэ Удмуртиысь нюлэсъёсын интыен тылпу потонлы бадӟым кышкытлыко вакыт (4-тӥ класс) возиськоз. Со сярысь, улосвыл Гидрометцентр вылэ чӧлскыса, Удмуртиысь утчан но утён служба «ВКонтакте» мерлыко вотэсысь огиназ ивортӥз. Тылпу дыръя улосвылысь инкуазь узырлыкъёсъя но инкуазез утёнъя министерстволэн диспетчерскояз (8 (3412) 27-13-60, 8 (800) 100-94-00), тылпулэсь утӥськонъя службае (01, 101, 112). Тегъёс: нюлэс тылпу Удмуртия | Инкуазь |
Майя Бывальцева Кыӵе луыны кулэ Ижкарын улӥсь удмуртъёслэн шулдыръяськонъёс ортчытъян понна яратоно интызы — Кызьпу арама. Сое умоятон-утялтонъя учкетэз (концепциез) 27-тӥ пӧсьтолэзе Индустри ёрос администрацилэн юртаз эскеризы «Удмурт Кенешлэн» шоркарысь азьветлӥсьёсыз. Валтӥсь ужпумъёсын концепциез «Удмурт Кенеш» огазеяськонлэн тӧроезлэн воштӥсезлы Владимир Байметовлы оскизы. «Удмурт Кенешлэн» исполкомаз учкетэз сое эскеризы но дурбасьтӥзы. Табере дыр вуиз огазеяськонлэн Ижкарысь ёросъёсысь ёзэтъёсызлэн азьветлӥсьёсыныз тодматыны. Владимир Байметовлэн верамезъя, парк куинь валтӥсь ӧръёсъя ужзэ нуоз: семьяен, нылпиосын шутэтскон мугорез кыдатон но тазалыко улонэз вӧлмытон трос калык понна ужрадъёс ортчытон. Валамон, ваньмаз удмуртлык адӟиськыны кулэ Владимир Байметов, «Удмурт Кенешлэн» тӧроезлэн воштӥсезОзьы ик со ивортӥз, али парклэн быдӟалаез 9,5 гектар луэ шуыса, соин кивалтэ М. Горький нимо гужем сад. Кызьпу арамаез утялтон, выльдон пумысен кыӵе ке юнматэм ужанрадлыкъёс та дырлы ӧвӧл. Владимир Байметов Кызьпу арамаез умоятонлэн учкетэныз тодматэ Фото: Майя Бывальцева © udmurt.media Озьыен, мар луыны кулэ этнопаркын кенешчиослэн чакламзыя. 1. Йӧскалык тусо пыронэз. Отын туспуктэмъёсын, суредъёсын адӟытонъёслы кыӵе ке конструкция, озьы ик скульптураос путыны яра. Вань, кылсярысь, пулэсь скульптураосты пуктыны ӵектонъёс. Владимир Байметовлэн верамезъя, таиз ласянь архитекторъёс малпаськыны но кыӵе ке дэмланъёс сётыны кулэ 2. Со интыын, кытын али священной из, мемориально-этнографической зона кылдытыны. «Удмурт Кенешлэн» исполкомезлэн ёзчиосыз огкылысь луизы, отчы нокыӵе вӧсяськон корка яке мукет юрт пуктыны кулэ ӧвӧл шуыса, пусйиз огазеяськонлэн тӧроезлэн воштӥсез. 3. Нюлэсо инты. Али будӥсь писпуосты, пыдын ветлон но бызьылон сюресъёсты утён. Нимысьтыз ужпум — ошмес. Нырысь ик отысь вулэсь ӟечлыксэ эскерыны кулэ. Со юыны яра ке, чебер ошмес лэсьтоно, юыны уз мыны ке, пичи шур ӧръяны луоз. Нялтас вераса, куд-огез Ижкарысь азьветлӥсьёс отын пичи тымет лэсьтыны ӵектӥзы — уясь тылобурдоос сое кельшытӥзы ке, пиналъёслы тунсыко чебер инты пӧрмоз. 4. Пиналъёс понна шудон инты, отчы али пырон азьысь кечлэсь синпелетсэ выжтыны чакламын. 5. Спортэн вырыны инты, али отын баскетболэн шудон площадка лэсьтэмын. Учкетъя, отын нокыӵе пуктӥськемъёс уз луэ. «Пуктӥськемъёс пӧлысь луыны быгатоз, кылсярысь, толлы спорт тӥрлык сётъян пункт, оло, кыӵе ке гурезь толлы ик. Но спортзал выллем бадӟым пуктӥськемъёстэк, кудъёсыз азьвыл Ляминлэн («Факт» компанилэн кивалтӥсез Андрей Лямин — ред.) ӵектосаз вал», — пусйиз Владимир Байметов. 6. Лулчеберетъя шулдыръяськон ужрадъёс ортчытъян инты. Учкетын кык сцена чакламын — али ужасез (валтӥсь сцена) но гурезь улын. Гурезь бамалын пуктон интыос луозы, нош улӥяз — липето сцена. Отчы калык но тросгес люкаськыны быгатоз. 7. Йӧскалык сиён-юонъёсын кафе, со быдэс ар мед ужалоз. Учкетэз эскерон дыръя эшшо кӧня ке ӵектонъёс чузъяськизы. Кылсярысь, али аналтэм футбол бусыын шулдыръяськонъёс дыръя вузкарон урам лэсьтон — «кунояськон интывыл». Озьы ик этнопарке, шуом, нылпиослы шудон интыын, песянайлы синпелетэз пуктыны дэмласьёс вал. Солэн ӵектосэз кемалась дась ни, но карын та дырозь солы инты ӧз шедьтэ. Нош пырон интые Шунды-мумылэсь синпелетсэ пуктыны умой луысал шуыса ваньзы соглаш кариськизы. «Удмурт Кенешлэн» Ижкарысь активез Фото: Майя Бывальцева © udmurt.media «Удмурт Кенешлэн» Ижкарысь ёросъёсысь азьветлӥсьёсыз ӵектэм учкетэн соглаш луизы. Тодын возьыны кулэ созэ но, удмуртъёслэн вӧсяськон интыоссы — лудъёссы — лушкем возисько вал, муртъёсты отчы пыраны ӧз лэзьылэ. Нош Кызьпу арама — со карлэн паркез, котыраз трос улон юртъёс, азьланяз выльёссэ пуктыны чакламын на. Ватсанъёсты пыртэм бере «Кызьпу арама» этнопарклэсь учкетсэ Ижкарлэн администрацияз келязы. Тодэ вайытом, 15-тӥ пӧсьтолэзе Удмуртилэн тӧроелэсь ужзэ огдырлы быдэсъясь Александр Бречалов «Удмурт Кенешлэн» ыстэм муртъёсыныз, удмурт интеллигенциен но мер огазеяськонъёслэн ёзчиосынызы Ижкарысь Кызьпу арамаез умоятон-утялтонъя чакланъёс сярысь вераськиз. Соку ик со пусйиз, паркын нокыӵе пуктӥськемъёс луыны кулэ ӧвӧл шуыса. Озьы ик улосвыл кивалтӥсь удмуртъёслэсь вань мер огазеяськонъёссэс ваче кенешыны но Кызьпу арамез умоятонлэсь учкетсэ кылдытыны куриз. Паркез умоятонъя ӵектосэз дасян борды таяз арын гудырикошконэ басьтӥськыны ужпум пуктӥзы. Собере ик Ижкарысь удмуртъёслэн азьветлӥсьёссы люкаськылӥзы, паркез утялтон но умоятон пумысен асьсэлэсь малпанъёссэс шараязы. Вераськизы, та инты «Кызьпу арама» этнопарк» нимаськыны кулэ шуыса. Тегъёс: Мерлык Ижкар Удмуртия УдмуртКенеш удмуртъёс паркъёс АлександрБречалов | Мерлык |
Анжелика Тихонова корреспондент Удмуртиын генерал-майор Александр Демидов нимо спортъя огъетын биатлонъя 50-тӥосыз «Ижевская винтовка» ӵошатсконъёс йылпумъяськизы. Вожвылъяськонъёсысь меӵак возьматон «Мынам Удмуртие» телерадиокомпания нуиз. Ӵошатсконъёслэн берпуметӥ нуналазы воргоронъёслэн 10 иськеме но нылкышноослэн 7,5 иськеме спринтъёссы ортчизы Воргоронъёс пӧлын Удмуртиысь Ильназ Мухаметзянов вормисе потӥз. Биатлонистмы одӥг мишенез ворсатэк дистанциез 26 минут но 18 секунд ӵоже ортчиз. Кыкетӥ луиз азьвыл ӵошатсконъёсын кык пол вормем Санкт-Петербургысь Алексей Слепов. Биатлонист озьы ик одӥг мишенез ваорсатэк кошкиз но вормисьлэсь 21,3 секундлы кылиз. Куинетӥ интыын Тюмень улосвылысь Евгений Идинов. Со чылкыт ыбылӥськиз но финише вормисьлэсь 21,6 секундлы кыльыса вуиз. Удмуртиысь мукетъёсыз биатлонистъёс вормисьёс пӧлы пырыны ӧз быгатэ. Дмитрий Шамаев сизьыыметӥ луиз, Владимир Семаков укмысэтӥ, Виктор Плицев – 18-тӥ, Александр Поварницын – 19-тӥ, Максим Макаров – 34-тӥ, Евгений Шамеев – 48-тӥ. Нылкышноос пӧлын Новосибирск но Кемерово улосвылъёс понна бызьылӥсь Евгения Павлова вормисе потӥз. Биатлонистка чылкыт ыбылӥськиз но финише 22 минут 10 секунд ӵоже вуиз. Кыкетӥ интыын Мурманск улосвылысь Анастасия Егорова. Спортсменка одӥг мишене ӧз йӧты но вормисьлэсь 17 секундлы беромиз. Куинетӥ луиз Ханты-Манси автоном округысь Екатерина Мошкова – со но одӥг штраф круг лэсьтӥз но вормисьлэсь 21 секундлы кылиз. Удмуртиысь «Ижевская винтовка - 2019» ӵошатсконъёсын кык полэс вормись Ульяна Кайшева та рад сизьыметӥ луиз. Пермь улосвыл понна бызьылӥсь мукетыз улосчимы Валерия Васнецова укмысэтӥ инты басьтӥз. Озьы таяз арын «Ижевская винтовка» ӵошатсконъёсын Удмуртиысь спортсменъёс куинь зарни медаль утӥзы. Ульяна Кайшева но Ильназ Мухаметзянов IBU-лэн кубокез понна вожвылъяськонлэн толшоре ортчись люкетъёсаз пыриськозы Тегъёс: Спорт Ижкар Биатлон Удмуртия Ижевскаявинтовка 100ар | Спорт |
Анжелика Тихонова корреспондент Удмуртиысь егитъёсын ужась ньыль шаерчиос «История Отечества» фондэн но Россиысь историяя огазеяськонэн радъяськись вожвылъяськонын вормисе потӥзы. Со сярысь «Фейсбук» мерлыко вотэсысь бамаз Россиысь историяя огазеяськонэн Ижысь ёзэтэзлэн кивалтӥсез, Кун Думаысь депутат Алексей Загребин ивортӥз. Вань пыриськисьёслы тау карисько! Ваньзылы сертификатъёс сётэмын луозы. Вожвылъяськонлэн куронъёсызъя улосвыллэсь быдэн куинь вормись луыны кулэ вал, но Удмуртилы исключение лэсьтӥзы Алексей Загребин, Россиысь историяя огазеяськонлэн Ижысь ёзэтэзлэн кивалтӥсез, Кун Думаысь депутатУдмуртиысь вожвылъяськонлэн лауреатъёсыз луизы: Татьяна Баширова - Глазкарысь Нылпиослэн но быдэ вуымтэослэн центрысьтызы педагог-организатор, ватсаса тодон-валан сётонъя дышетӥсь, Удмуртиысь Нылпи движенилэн историезъя калык музейлэн кивалтӥсез; Елена Вахрушева - Якшур-Бӧдья ёросысь Кекоран черкогуртысь шор ёзо школаысь историяя но обществознаниея дышетӥсь, ватсаса тодон-валан сётонъя педагог; Вера Заможняя - Ижкарысь 40 номеро шор ёзо школаысь историяя но обществознаниея дышетӥсь; Валентина Хазиахметова - Кун Думаысь депутатлэн Алексей Загребинлэн юрттӥсез, «Удмурт Кенеш» огазеяськонлэн ёзчиез. Вань вормисьёс быдэн 50 сюрс манет премия басьтозы Пусъём, вожвылъяськонэ Россиысь 45 улосвылъёсысь но Федерал кенешысь шаертчиос пыриськизы. Вожвылъяськон егитъёсты визьнодан но югдытон, покчи шаерзылэсь историзэ вӧлмытон ужез нуись шаерчиослы юрттон вылысь радъяське. Солэн ужпумъёсыз пӧлын пиналъёслэсь но егитъёслэсь ас шаерзылэн историеныз тунсыкъяськон, эскерон ужъёс нуыны мылкыдзэс ӝутон. Тегъёс: Мерлык Ижкар Удмуртия дышетӥсьёс шаертодон АлексейЗагребин | Мерлык |
Майя Бывальцева Быдӟым Атыкай ожын быремъёсты буре ваён огъетъёсты, синпелетъёсты, шайгуосты умоятон, тупатъян понна Удмуртиын 19 миллион 400 сюрс манет висъязы. Ужъёсты матысь дыре кутскозы ни. Со сярысь Вормон нуналлы 75 ар тырмонэз пусъёнэз радъясь комитетлэн кенешоназ Удмуртиысь кивалтэтлэн тӧроез Ярослав Семёнов вераз. Солэн кылъёсызъя, элькунын 600-лэсь трос синпелетъёс, ваньмызъя быдэстоно ужъёсты но дунзэ пусйизы ни. Ужъёс лымы шунам бере кутскозы. Кытын луоз, толалтэ лэсьтыны кулэ ни, валамон, вань куронъёсты чакласа Ярослав Семёнов, Удмуртиысь кивалтэтлэн тӧроезТа уж понна Удмуртиысь муниципал кылдытэтъёслэн тӧрооссы, лулчеберетъя кылёсбурез кун ласянь утёнъя агентство но элькун тӧролэн но кивалтэтлэн администрацизы кылкуто. Ярослав Семёнов тупатъян но умоятон ужъёсты быдэстонэз арнялы быдэ чакланы кулэ шуыса пусйиз. Тодэ вайытом, Удмуртиын улӥсьёс, удмурт кылбур лыдӟыса, Быдӟым Атыкай ожын вормонлы 75 ар тырмонлы сӥзем акцие пыриськыны быгато. Тегъёс: Мерлык Ижкар Удмуртия синпелет тупатъянужъёс коньдон ВормонНунал БыдӟымАтыкайож умоятон ЯрославСемёнов 100ар | Мерлык |
Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Ижкарысь М. Горький нимо нылпи лыдӟиськонниез но Эгра ёросысь Кабачигуртысь Пётр Поздеев нимо лыдӟетъюртэз тупатъяса быдтӥзы. Соосты модельной каронъя ужъёсты «Культура» йӧскалык ӵектос улсын быдэстӥзы. Со сярысь элькун тӧролэн но кивалтэтлэн пресс-службаез ивортӥз. Тупатъян ужъёсты быдэстон, выль тӥрлык но книгаос басьтон понна федерал, улосвыл но муниципал коньдэтъёсысь 35 миллион манет висъязы. Лыдӟиськонниосын вӧлдэтъёсты, выжъёсты, борддоръёсты выльдӥзы, укноосты, тылъёсты но шуныт сётон сӧзнэтэз воштӥзы. Али ужъюртъёсы туала тӥрлыкъёс басьто Ижкарысь М. Горький нимо нылпи лыдӟиськонние мультстанокъёс, бизибордъёс, интерактивной панель но песочница, VR арбериос, компьютер но офис тӥрлыкъёс вуозы. Со сяна лыдӟетъюрт фондэ 1 сюрс котыр выль книгаос ватсалозы. Кабачигуртысь Пётр Поздеев нимо лыдӟетъюртэ компьютер, возьматон но аудио тӥрлыкъёс, ӝоквыл шудонъёс, 1 сюрслэсь трос книгаос, озьы ик тазалыксыя сюбегатэм луонлыкъёсын муртъёслы арбериос басьтозы. Тодэ вайытом, 2023-тӥ арын оглом ньыль муниципал лыдӟиськонниез выльдозы. Яр ёросысь лыдӟетъюртэ тупатъян ужъёс бере флеш-картаосын «вераськись» книгаос, компьютер но печатлан тӥрлыкъёс, кужкаос но футболкаос вылэ суред пуктӥсь сублимационный термопресс, VR-очкиос но 3,5 выль книга басьтозы. Пичи Пурга ёросысь С. А. Самсонов нимо лыдӟиськонние VR арбериос но 4,5 книгаос вуозы. Ватсалом, «Культура» йӧскалык ӵектос улсын Удмуртиын 14 модельной библиотека усьтӥзы ни, кыкез со пӧлысь – 2022-тӥ арын. Тегъёс: лыдӟиськонни тупатъянужъёс Эгра Ижкар Удмуртия | Лулчеберет но туризм |
Туспуктэм: видеоысь скриншот Майя Бывальцева post-dukes гуппа Кияса ёросын гожтэм «Уӵыед чирдоз» сирота кырӟанлы выль клипсэ возьматӥз. Съёмкаос 13-14 толсуре Вавож ёросысь Партчи но Ӟозлуд гуртъёсын ортчизы. Со сярысь ивортодэтъя «Удмуртия» агентстволы гуруппаын кырӟась Наталия Сильвестрова вераз. Съёмкаос кыр интыын ортчизы, со сяна, куд-ог сценаосты Кузебай Гердлэн музеяз снимать каризы. « Со символично вал шуыны луэ: солэн вордӥськем нуналаз, вордскем интыяз, музеяз съёмкаос ортчизы. <…> Туж тӧло вал со нуналэ, бамъёсты ик сутӥз, но командамы ӟеч ужаз, сниматьтыса ӝог вуттӥм, соин кема кынмыса ужано ӧз луы » Наталия Сильвестрова, post-dukes гуппа Съёмкаосы Вавож ёросысь «Бӧляк» но Можга ёросысь «Алача» калыккылос (фольклор) ансамбльёс пыриськизы. Режиссёрез но сценаристэз Удмуртиын вордскем но али Санкт-Петербургын дышетскись Екатерина Крючкова луиз. « Та клипын кӧня ке сӥез вань: нырысетӥез – шунытлэсь мӧзмон, ортчем гужем сярысь тодэ ваёнъёс (та гужем кырӟан, нош съёмкаос толалтэ ортчо, котыр ваньмыз тулысэз возьмаса кынмемын кадь), кыкетӥез – пиналъёслэн анайзылэсь мӧзмемзы, соослэн вунэм образэз тодазы ваемзы, куинетӥез – мынам аслам удмурт лулчеберетлэсь мӧзмонэ. Соин ик клипын ваньмыз кынмемын, лымы возъетэн шобыртэмын » Екатерина Крючкова, коиплэн режиссёрез Клип сьӧдо-тӧдьыё лэсьтэмын. Со одӥгез валтӥсь амал, дыр, вашкалазэ возьматон понна, угось кырӟан кемалась кылдэмын. Озьы ик со анай-атайтэк кылем пиналъёслэсь секыт улонзэс суреда кадь. Оглом, группалэн выль ужез туж удмуртлыко пӧрмем кадь. Озьы ик лыдӟе: «Меӵ удмурт Чудья Жени: крезьгурась суредась» Тегъёс: крезьгур Лулчеберет удмуртъёс Удмуртия | Лулчеберет но туризм |
Майя Бывальцева 18-тӥ коньывуонлы Удмуртиын коронавирус инфекциен черлан 369 выль учыръёсты пусйизы. Висьыны усемъёс пӧлын 52 пиналъёс но 65 арессэс ортчем 102 арлыдоос. Со сярысь элькунысь оперативной штаб ивортӥз. Диагноззы Ижкарын 174 улӥсьёслэн зэмаз, Можгаын- 29, Воткаын – 26, Балезино ёросын – 14, Глазкарын, Дэри, Сьӧлта ёросъёсын – 13, Сарапулын – 11, Вотка, Ува ёросъёсын – 10, Кез ёросын – укмыс, Шаркан, Якшур-Бӧдья ёросъёсын – сизьым, Глаз, Можга ёросъёсын – куать, Алнаш, Сюмси ёросъёсын – ньыль, Пичи Пурга, Сарапул, Яр ёросъёсын – куинь, Камбарка ёросын – кык, Каракулино, Кизнер ёросъёсын – одӥг. 215 адями йӧназ. 35 мурт кулӥз. Кышномуртъёслы 53, 59, 61, кыкезлы 63, кыкезлы 64, 65, кыкезлы 67, 68, 69, 73, 76, 78, 81, 82, 86, 89 арес вал, воргоронъёслы – 38, 61, 62, 65, 66, 68, 70, 72, 73, 74, 80, куинезлы 81, 82, 83 арес 18-тӥ коньывуонлы Удмуртиын коронавиурсэн черлан 59 сюрс 51 учыръёс лабораториосын зэматэмын. 47 сюрс 592 адями йӧназ, 2 сюрс 511 мурт улонысь кошкиз. Та дыре 606 висисьёслэн тазалыксы секыт лыдъяське. Коронавируслэсь прививка 434 сюрс 578 адями пуктӥз, со пӧлысь 334 сюрс 823 мурт кык компонентэн. «Спутник Лайт» вакцинаез 61 сюрс 372 адямилы пуктӥзы. Тегъёс: Тазалык Ижкар висён Удмуртия коронавирус | Тазалык |
Наталья Тетерина Дышетон но тодос удысэз чакланъя федерал ёзэс сӧсыръёсты но тазалыксыя сюбегатэм луонлыкъёсын муртъёсты вузъёсы кутон ужпумъёсъя «ӟырдыт телефон линия» усьтӥз, ивортэ Удмуртиысь Дышетонъя но тодосъя министерстволэн пресс-службаез. Кызьы шуэмын ивортонын, абитуриентъёс но соослэн анай-атайёссы Рособрнадзорысь ӧнерчиослы ляб тазалыко егитъёсты бакалавриат, специалитет но магистратура программаосъя дышетыны кутон сярысь юанъёсын +7 (499) 455-16-80 телефон номеръя вазиськыны быгато. «Ӟырдыт телефон линия» 2018-тӥ арысь 10-тӥ гудырикошконозь ужалоз. Вузъёсы пырон ласянь тужгес ӵем кылдӥсь юанъёслы валэктонъёсты абитуриентъёс озьы ик Рособрнадзорлэн сайтаз шедьтыны быгатозы. Тегъёс: Дышетон Ижкар Удмуртия сӧсыръёс вылӥдышетсконниос Дышетонъянотодосъяминистерство | Дышетон но тодос |
Майя Бывальцева 16-тӥ гудырикошконэ Удмуртиын зороз но 23 градусозь шуныт луоз шуыса чаклало. Со сярысь Россиысь МЧС-лэн элькунъя валтӥсь управлениезлэн пресс-службаез ивортэ. Туннэ пилемо улоз, сайкиськылоз. Нуназе зороз, уйпал ёросъёсын зол зороз. Куд-ог интыосын гудыръялоз. Тӧл лымшор но шундыпуксён вискысь секундскын 9-14 метре пельтоз, гудыръяку кужмояллялоз. Элькунъя +18…+23 градус возиськоз. Омыр зӥбет луло узвесь юбоя 747 миллиметр луоз, омырлэн мускытлыкез – 75 процент. Тегъёс: МЧС Удмуртия куазь | Инкуазь |
Майя Бывальцева 24-тӥ пӧсьтолэзьлы Удмуртиын коронавирус инфекциен черлан 27 выль учыръёсты пусйизы. Со сярысь улосвыл тӧролэн но кивалтэтлэн «ВКонтакте» мерлыко вотэсысь огиназы ивортӥзы. Выль висисьёсты пусйизы: Ижкарын – 12 адями, Дэри ёросын – 9 адями, Вотка, Каракулино, Эгра, Сарапул, Кез ёросъёсын но Воткаын – быдэн одӥг адями. Эшшо 59 йӧназ, соосты эмъюртъёсысь доразы лэзизы. Туннэ нуналлы Удмуртиын коронавирусэн черлан 2 сюрс 229 учыр лабораториосын зэматэмын. 1 сюрс 647 адями йӧназ, 42 мурт кулӥз. Та дыре 14 висисьёслэн тазалыксы секыт лыдъяське. Тегъёс: Тазалык Ижкар висён Удмуртия коронавирус | Тазалык |
Майя Бывальцева 2-тӥ шуркынмонэ Удмуртилэн кунлыкезлы 100 ар тырмонлы сӥзем видеолекциосын курслэн укмысэтӥ сериез. Элькунлэн революцилсь азьло но туннэ нуналозь крезьгур йылолъёсыз сярысь вералоз Удмуртиысь кун филармонилэн кивалтӥсез Алексей Фомин. Устолыкъя «На родине П.И. Чайковского» фестиваль Революцилэсь азьвыл ай Сарапул Императорской ӟуч крезьгур обществое пырись каръёс пӧлын вал. Солы луыса каре шоркарысь кырӟасьёс, пианистъёс, скрипачъёс вуылӥзы, гастрольёсын Уралэтӥ, Волгаетӥ, Каметӥ но Россилэн Уйпалтӥз гастрольёсын ветлӥсь Ӟуч Операя Эштослэсь спектакльёссэ возьматъязы. Татын вал симфони оркестр, кӧня ке хоръёс, нырысетӥез крезьгуръя школа. Берлогес крезьгуръя кык училищеос но консерваторской класс кылдӥзы. Революци бере лулчеберетлэн шор интыез Ижкар луиз. Ижкарын филармони общество кылдытэм дырысен 2020-тӥ арын 18-тӥ инвожое 90 ар тырмиз Алексей Фомин, Удмуртиысь кун филармонилэн кивалтӥсезЭлькунлэн крезьгур улоназ бадӟым ужрад луиз П. И. Чайковский нимо нырысетӥез калыккуспо конкурс, со 1958-тӥ арын ортчиз но быдэс дуннеын дано луиз. Со арын ик 6-тӥ куартолэзе, крезьгурчилэн вордскем нуналэз азьын, Воткаын музей-юртэз азьын нырысетӥзэ крезьгуро фестивалез усьтӥзы. Сое ялан ортчытъяны кенешизы. Али устолыкъя фестивальмы одно ик 7-тӥ куартолэзе – быдӟым крезьгурчилэн вордскем нуналаз – йылпумъяське. Пусйыны кулэ, фестивальлэн вань куноосыз понна крезьгурчилэн вордскем шаераз вуылон, вуоно генийлэн юртэзлэн омыреныз шокан улоназы нимысьтыз инты басьтэ Алексей Фомин, Удмуртиысь кун филармонилэн кивалтӥсезУчкисьёс тодозы, кызьы нырысетӥ фестиваль возьматонъёс ортчылӥзы, кинъёс отчы пыриськизы, кыӵе шуг-секытъёсын пумиськылӥзы сое радъясьёс, озьы ик кинохроникаысь кадръёсты адӟыны быгатозы. Тодэ вайытом, «Terra Удмуртия» ӵектос 14-тӥ коньывуонэ кутскиз. Солэн нырысетӥ выпусказ удмурт музъемъёслэн вашкалазы сярысь вераськон мынӥз. Сое 192 сюрслэсь трос адями учкиз ни. «Кыдёкысь дауръёс пушкысь»: удмурт музъемъёслэн вашкалазы Кыкетӥ выпускысь Удмуртиын корт поттон заводъёслэн кылдэмзы, Ижын но Воткаын нырысетӥ улӥсьёс сярысь тодӥмы. Сое 76 сюрс пала адями учкыны вуттӥз. Иж но Вотка заводъёс: кылдэмзы но нырысетӥ улӥсьёсыз Видеолекциосын курслэн куинетӥ серияз веразы, кызьы Ижысь заводын пыӵал тӥрлык поттыны кутскизы, кыӵе пыӵалъёс лэсьтӥзы татын XIX даурын. Та тема 119 сюрс пала адямилы тунсыко потӥз. Кызьы Ижысь заводын пыӵал поттыны кутскизы Ньылетӥез выпуск удмуртъёслэн историысьтыз тужгес шимес учырлы – Мултан ужлы – сӥземын. 124 сюрс учкисьёс тодӥзы, кызьы Росси империысь устоосыз журналистъёс, юристъёс но мер ужасьёс адямиез курбон сётэмен янгыше уськытэмъёсты утьыны выризы. Мултан уж – кызьы удмуртъёсты янгыше уськытон быдэс Росси империез зуркатӥз Витетӥяз видеолекциын ХХ даур кутсконын Ижысь но Воткаысь рабочийёслэн большевикъёслы пумитъяськонзы сярысь вераськон мынӥз. Тазэ выпускез 61 сюрс пала адями учкиз. Ижын но Воткаын пумитъяськон: бугыръяськись 1918-тӥ ар Видеолекциосын курслэн куатетӥ серияз веразы, кызьы элькунлэн уйпалаз Совето Союзысь тужгес бадӟымзэ льнозаводэз пуктыны малпало вал но малы ӵектос улонэ ӧз пыӵа. Тазэ выпускез 91 сюрс пала адями адӟиз ни. «Глазкарысь завод»: льнозаводысен уранозь Сизьыметӥез лекция Удмуртилэн Быдӟым Атыкай ож аръёсы улонэзлы сӥземын. Сое 47 сюрс адями учкыны вуттӥз. Удмуртия Быдӟым Атыкай ож аръёсы Тямысэтӥ серияз тодмо конструкторлэн Михаил Калашниковлэн но солэн валтӥсь кылдытосэзлэн адӟонзы сярысь вераськон мынӥз. Лекциез 45 сюрслэсь трос адями учкиз ни. Михаил Калашников но быдэс дуннелы тодмо автомат Азьвылъёссэ но выль выпускъёсты «Terra Удмуртия» ӵектослэн ютуб-каналысьтыз, озьы ик ивортодэъя «Удмуртия» агентстволэн сайтысьтыз но мерлыко вотэсъёсысь учке. Тегъёс: Ижкар Удмуртия история крезьгур Удмуртилэнкунлыкезлы100ар 100ар | Мерлык |
Майя Бывальцева 19-тӥ коньывуонлы Удмуртиын 278 сюрс 574 адями пуэдлы пумит прививка пуктӥз, со чакламезлэсь 36,2 процент но элькунын вань улӥсьёслэн 18,6 процентэз луэ, ивортӥз Роспотребнадзорлэн улосвылъя управлениезлэн пресс-службаез. Прививка пуктэмъёс пӧлын 90 сюрс нылпиос но 1 сюрс 823 секытэн нылкышноос Та нуналъёсы Удмуртие пиналъёслы «Совигрипп» вакциналэн эшшо 120 сюрс 164 дозаез вуиз. Кылем арня ӵоже, 12-18 коньывуонэ, элькунын паласькись лек вирус инфекциен (ОРВИ) 12 сюрс 849 адями черлаз, соос пӧлын 14 аресозь 6 сюрс 295 пиналъёс. Ижкарын эмъяськонниосы 6 сюрс пала адями вазиськиз. Улосвылъя черламъёслэн лыдзы эпидеми гожез 13,3 процентлы ортчиз. Гриппен висисьёс та дырлы пусйымтэ. Роспотрбенадзорысь ӧнерчиос тодэ вайыто, пуэдэз алонын вакцинаци тужгес пайдалыко амал луэ. Со туэ вӧлмем вань вирусъёслэсь уте. Тодэ вайытом, 2020-тӥ арын Удмуртиын 900 сюрс пала адямилы пуэдлы пумит прививка пуктыны малпало. Тегъёс: Тазалык Ижкар Роспотребнадзор Удмуртия пуэд тазалыкезутён прививка | Тазалык |
Наталья Тетерина 2019-тӥ арын Удмуртиысь театръёс «Единая Россия» партилэн ӵектосъёсызъя 16 миллион манетлэсь ятыр коньдон басьтозы. Со сярысь элькунысь лулчеберетъя министр Владимир Соловьёв «ВКонтакте» вотэсбамаз ивортӥз. Пичи каръёсысь театръёсты азинтыны 9 миллион 634 манет висъяны чаклало, 6 миллион 645 манет – нылпи но мунё театръёслэн творчествоя ужзылы юрттыны но тӥрлыклы. Озьы ик улосвылысь 26 лулчеберет юртъёсты тупатозы. Пусъём, 2019-тӥ арын Удмуртиысь театръёс 28 выль постановка возьматозы. Тодэ вайытом, элькунысь лулчеберетъя ужъюртъёслы ваньбурзэс узырмытон понна федерал коньдэтысь 1 миллиард манет пала висъялозы. Тегъёс: Лулчеберет Ижкар Театр Удмуртия коньдон Лулчеберетъяминистерство ВладимирСоловьёв Театрлэнарез | Лулчеберет но туризм |
Туспуктэм: Константин Вознесенских Майя Бывальцева 9-тӥ гудырикошконэ Удмуртиын коронавируслы 2 сюрс 575 эскеронъёс ортчытӥзы, 115 муртлэсь висёнэз шараязы, соос пӧлын 14 аресозь 23 пиналъёс но 65 арессэс ортчем 16 арлыдоос. Эмъяськонние 15 адямиез интыязы. Со сярысь элькунысь тазалыкез утёнъя министерстволэн пресс-службаез ивортӥз. Та дыре доразы эмъяськись 1 сюрс 263 адямиез эмчиос чакласа возё. Эмъяськонниосын кыллись 41 висисьёслэн тазалыксы шоро-куспо лыдъяське, одӥг муртлэн – секыт. 66 адями висёнэз вормиз. Одӥг мурт улонысь кошкиз. Воргоронлы 75 арес вал. 9-тӥ гудырикошконлы Удмуртиын коронавирусэн черлан 168 сюрс 844 учыр лабораториосын зэматэмын. 164 сюрс 85 мурт йӧназ. 4 сюрс 49 адями улонысь кошкиз, со пӧлысь 3 сюрс 848-ез – юнматэм диагнозэн. 700 сюрс 100 мурт вакцинациез ортчиз, со пӧлысь 560 66 адями кыкетӥ компонентсэ но басьтӥз. 187 сюрс 8 адями ревакцинациез ортчиз. Тодэ вайытом, нунал азьвыл элькунын коронавируслы 1 сюрс 164 эскеронъёс ортчытӥзы вал, 93 муртлэсь висёнэз шараязы, соос пӧлын 14 аресозь ньыль пиналъёс но 65 арессэс ортчем 22 арлыдоос. Эмъяськонние одӥг адямиез интыязы. Тегъёс: Тазалык висён коронавирус Удмуртия | Тазалык |